title: Kolmen keisarin liitto

text: Bismarckin liittosopimusjärjestelmä laajeni kun Italia tuli mukaan Saksan ja Itävalta-Unkarin kaksiliittoon vuonna 1882 muuttaen sen näin kolmiliitoksi. Lisäksi Itävalta-Unkari solmi 1881 yhteistyösopimuksen Serbian ja 1883 hyökkäämättömyyssopimuksen Romanian kanssa. Kolmen keisarin liitto kuitenkin päättyi 1887 kun Venäjän keisari Aleksanteri III kieltäytyi uusimasta sopimusta Itävalta-Unkarin kanssa. Syynä oli Itävalta-Unkarille myönteisen Ferdinand I:n nostaminen edellisenä vuonna Bulgarian hallitsijaksi, minkä jälkeen Venäjä oli menettänyt kaiken vaikutusvaltansa Bulgariaan. Bismarck sai kuitenkin pidettyä liittojärjestelmänsä vielä kasassa jatkamalla kolmiliittoa Itävalta-Unkarin ja Italian kanssa sekä solmimalla 1887 Venäjän kanssa niin sanotun jälleenvakuutussopimuksen.


title: Suomen Rauhanturvaajaliitto

text: Suomen Rauhanturvaajaliitto (SRTL) on vuonna 1968 perustettu suomalaisten [sotilaalliseen ja siviilikriisinhallintaan osallistuneiden henkilöiden etujärjestö. Aiemmin se tunnettiin nimellä Suomen Sinibarettiliitto. Rauhanturvaajaliitto koostuu 31 jäsenyhdistyksestä. Suurimmat jäsenyhdistykset ovat Helsingin Rauhanturvaajat, valtakunnallinen Hölkkäri On Web ja Pirkanmaan Rauhanturvaajat. SRTL:n puheenjohtaja on prikaatikenraali (evp) Mauri Koskela.


title: Suomen Rauhanturvaajaliitto

text: Suomessa on noin 50 000 rauhanturvaamiseen osallistunutta henkilöä, joista noin 6500 kuuluu Suomen Rauhanturvaajaliiton jäsenjärjestöihin.


title: Suomen Rauhanturvaajaliitto

text: Suomen Rauhanturvaajaliitto julkaisee kuusi kertaa vuodessa ilmestyvää Rauhanturvaaja-lehteä, jonka päätoimittajana on Asko Tanhuanpää.


title: Suomen Rauhanturvaajaliitto

text: Liiton ja sen jäsenyhdistysten päätehtävä on koota sotilaallisissa kriisinhallintatehtävissä palvelleita Suomen kansalaisia yhteen. SRTL:n ydintehtävä on myös Veteraanituki, joka tarkoittaa rauhanturvaajista ja heidän omaisistaan huolehtimista ennen palvelusta, palveluksen aikana ja sen jälkeen. Tuki kattaa myös sotiemme veteraanien eteen tehtävät työt.


title: Suomen Rauhanturvaajaliitto

text: SRTL on Tammenlehvän Perinneliiton jäsen sekä Maanpuolustuskoulutusyhdistyksen perustajajäsen. Liitto on jäsenenä Reserviläisurheiluliitossa, Vapaaehtoisessa pelastuspalvelussa ja Maailman veteraanijärjestössä. Suomen Rauhanturvaajaliitto ei ole edunvalvonta-, vaan asiantuntijajärjestö.


title: Suomen Rauhanturvaajaliitto

text: SRTL valitsee vuosittain operaatioista tulleiden esitysten perusteella Vuoden Rauhanturvaajan. Arvostetun nimityksen ovat saaneet Ari Saarinen (2008, Bosnia ja Hertsegovina), Jukka Haikonen (2009, Afganistan), Topi Katalkin (2010, Kosovo), Esa Ek (2011, Afganistan) ja Liisa Tolonen (2012, Kosovo).


title: Suomen Rauhanturvaajaliitto

text: YK:n rauhanturvajoukot saivat Nobelin rauhanpalkinnon 10.12.1988. Nobelin rauhanpalkinto on rauhantyöstä jaettava ja yksi viidestä vuosittain jaettavasta Nobel-palkinnosta. Rauhanpalkinto voidaan muista Nobel-palkinnoista poiketen myöntää myös järjestölle. Palkintoon oikeutettuja YK:n rauhanturvaajia, jotka olivat palveluksessa kyseisenä ajankohtana (10.12.1988) tai sitä ennen on yhteensä noin puoli miljoonaa 53 eri maasta; Suomesta palkinnon saajia on noin 20 000 henkilöä. Palkinnon saajilla on oikeus hakea SRTL:ta Nobel-muistoristiä.


title: Suomen Rauhanturvaajaliitto

text: Toukokuussa 2010 liitto julkisti 40-vuotishistoriikkinsa. Yli neljäsataasivuinen teos käsittelee niin liiton kuin suomalaisen rauhanturvaajan historiaa ihmisen itsensä kokemana ja näkemänä.


title: Jumesniemen kirkko-koulu

text: Jumesniemen kirkko-koulu oli Hämeenkyrön ensimmäinen koulu. Se toimi Jumesniemen kylässä vuosina 1848–1955. Tämän jälkeen se toimi edelleen tavallisena kouluna vuoteen 2014 asti. Koulun perustaja Adam (Aatu) Heikinpoika Sasslin (17. tammikuuta 1795 Hämeenkyrö – 22. huhtikuuta 1849 Hämeenkyrö) oli hämeenkyröläinen maanviljelijä. Omistamansa Kärjen talon mukaan häntä kutsuttiin myös "Kärjen Aatuksi" ja joskus pelkästään "Aatuksi".


title: Jumesniemen kirkko-koulu

text: Koulu oli ensimmäinen suomenkielinen koulu, johon pääsivät kaikkien yhteiskuntaluokkien lapset.


title: Jumesniemen kirkko-koulu

text: Jumesniemen kylässä sijainneen Kärjen talon vuosina 1830–1849 omistanut Sasslin halusi perustaa kotikyläänsä koulun, jossa annettaisiin lapsille suomenkielistä alkeisopetusta. Kun koulun perustamisanomusta ei hyväksytty, Sasslin haki lupaa kirkon perustamiselle. Kirkkoon palkattu pappi toimisi samalla opettajana. Tämä yhdistetty kirkko-koulu saikin senaatilta hyväksymisen 27. marraskuuta 1847.


title: Jumesniemen kirkko-koulu

text: Kaksikerroksinen yhdistetty kirkko- ja koulurakennus valmistui Kärjen talon pihapiiriin, ja ensimmäisenä pappi-opettajana toimi vuodesta 1848 Antero Warelius. Pappi-opettajan palkka maksettiin Sasslinin Turun tuomiokapitulille antaman 2 000 hopearuplan pääoman korkotuotoista. Hän sai lisäksi puolet Sasslinin Hämeenkyrön pitäjänmakasiiniin sijoittaman 100 ruistynnyrin viljaerän tuottamasta korkoviljasta sekä oikeuden viljellä 7 kapanalan suuruista Greetanmoision peltoa. Korkoviljan toinen puoli jauhatettiin, ja siitä leivottiin leipiä varattomille lapsille.


title: Jumesniemen kirkko-koulu

text: Kirkko-koulu siirrettiin vuonna 1910 laaditulla sopimuksella uuteen rakennukseen puolen kilometrin päähän, mutta sen opettajina toimivat papit aina vuoteen 1956 saakka.


title: Jumesniemen kirkko-koulu

text: Jumesniemen koulua uhkasi lakkauttaminen toistuvasti, ja vuoden 2014 toukokuussa koulun tarina lopulta päättyi monivuotisen viivytystaistelun jälkeen.


title: Leodamas Thasoslainen

text: Leodamas Thasoslainen (n. 380 eaa.) oli antiikin kreikkalainen matemaatikko. Hän oli Platonin aikalainen ja toimi itsekin Platonin Akatemiassa. Muuten hänestä ei tiedetä paljoakaan.


title: Leodamas Thasoslainen

text: Leodamakseen on vain kolme tunnettua viittausta antiikin kirjallisuudessa. Kaksi näistä on peräisin Prokloksen kommentaarista Eukleideen "Alkeisiin":


title: Leodamas Thasoslainen

text: Yksi on puolestaan peräisin Diogenes Laertiokselta:


title: Marie-Anne Pierrette Paulze

text: Marie-Anne Pierrette Paulze (20. tammikuuta 1758 Montbrison – 10. helmikuuta 1836 Pariisi) oli ”nykyaikaisen kemian äiti”. Yleensä hänet tunnetaan Antoine Lavoisierin vaimona, nimellä Madame Lavoisier.


title: Marie-Anne Pierrette Paulze

text: Vuonna 1771 eli 13-vuotiaana Marie Paulze joutui tekemään valinnan: joko hänen edesmenneen äitinsä sukulaiset toimittasivat hänet luostariin tai sitten hän voisi avioitua hänelle valitun puolison kanssa. Sulhaskandikaatti oli 50-vuotias varakas kreivi, joten Marien tulevaisuus olisi taloudellisesti turvattu. Marie kieltäytyi ehdottomasti tästä järjestetystä avioliitosta, luostarikin oli hänen mielestään parempi vaihtoehto. Marien isä Jacques Paulze tuki tytärtään.


title: Marie-Anne Pierrette Paulze

text: Ennen kuin tytär ehti lähteä luostariin, isä Paulze esitteli Marielle marraskuussa 1771 uuden sulhasehdokkaan: Mies oli 28-vuotias Ranskan tiedeakatemian jäsen, miellyttävä lakimies Antoine Lavoisier.


title: Marie-Anne Pierrette Paulze

text: Jacques Paulze oli tutustunut Lavoisier'en, kun hän työskenteli verovoutina samoin kuin Lavoisier. Voudilla oli kuninkaan lupa kerätä erilaisia veroja ja maksuja. Verovoudin kuudeksi vuodeksi kerrallaan myönnetty lupakirja oli erittäin haluttu, koska työssä saattoi kohtuullisella vaivalla rikastua laillisesti. Verovoudin työ takasi Lavoisier'lle säännölliset tulot ja mahdollisti paneutumisen hänen todelliseen intohimoonsa kemiaan. Vaikka Lavoisier'lla ei ollut kreivin aatelisarvoa, hän miellytti 13-vuotiasta Marieta selvästi paremmin. Koska kumpikin kuului alempaan aatelistoon, myöskään sukulaiset eivät vastustaneet liittoa. Marie Paulze ja Antoine Lavoisier vihittiin avioliittoon jo joulukuussa 1771.


title: Marie-Anne Pierrette Paulze

text: Antoine Lavoisier keskittyi tieteisiin. Nuori vaimo sai todeta, että oli parasta alkaa harrastaa itsekin tieteitä, jos halusi nähdä kiireistä aviomiestään. Marie oli saanut jo isänsä kodissa hyvän peruskoulutuksen, mutta oppi lisää luonnonfilosofiaa ja etenkin kemiaa myös mieheltään ja tämän palkkaamilta opettajilta. Lisäopintoja Marie otti kuvataiteissa ja kielissä, joista oli hyötyä avioparin kemian harrastuksessa. Kuvataiteita hänelle opetti mm. Jacques-Louis David, joka vuonna 1788 maalasi pariskunnasta kaksoismuotokuvan. "Filosofinen vaimo" oli nimitys, jolla parin vuoden kuluttua Marieta kutsuttiin pariisilaisten oppineiden keskuudessa. Hänen älykkyyttään, kykyään ja lahjakkuuttaan kaikenlaisiin töihin kehuttiin; hänellä oli "miehen sielu naisen ruumiissa".


title: Marie-Anne Pierrette Paulze

text: Marie oli luonteeltaan sosiaalinen ja ulospäin suuntautunut. Kaksikymmenvuotiaana Marie Lavoisier oli viikoittain kodissaan kokoontuvan tieteellisen piirin emäntä. Tiedesalongissa vieraili niin Pariisin sivistyneistöä kuin ulkomaalaisia tieteentekijöitä, näiden joukossa muun muassa Benjamin Franklin, Joseph Priestly sekä James Watt. Salongissa ilmapiiri oli vapautunut ja epävirallinen. Mielipiteitä vaihdettiin sekä uusista tieteellisistä saavutuksista että seurapiirien tapahtumista.


title: Marie-Anne Pierrette Paulze

text: Vuosien varrella Mariesta tuli miehensä laboratorioassistentti sekä tieteellisten kirjojen kääntäjä ja kuvittaja. Hän toimi miehensä tieteellisenä kumppanina lähes kaksikymmentä vuotta. Vuonna 1775 Antoine Lavoisier pääsi perustamaan aikansa parasta kemianlaboratoriota valtion ruutikomission virassaan. Hän oli mukana useissa yleishyödyllisissä komissioissa ja projekteissa, ja oli myös Ranskan mitta- ja painokomitean jäsen. Pariskunnalla oli laajat yhteiskuntasuhteet ja aktiivinen seuraelämä, mutta heillä oli aina aikaa myös tieteille ja kemialle. Marien työ miehensä rinnalla oli intensiivistä ja merkittävää, että jos Antoine Lavoisier oli modernin kemian isä, oli Marieta syytä kutsua modernin kemian äidiksi.


title: Marie-Anne Pierrette Paulze

text: Antoine Lavoisier kehitti ja valmistutti kemiallisia kokeitaan varten tarkkoja mittalaitteita ja vaati, että kokeet oli suunniteltava ja dokumentoitava tarkkaan. Monet laboratoriopäiväkirjojen merkinnöstä ovat Marien käsialaa, joten ilmeisesti kokeiden suunnittelu ja tarkkojen merkintöjen teko olivat juuri hänen tehtäviään. Miehensä kirjoittamissa kirjoissa olevat kuvat kokeissa käytetyistä laitteista olivat Marien piirtämiä ja kuparilevyille kaivertamia. Sekä Ranskassa että Britanniassa panostettiin kemian tutkimukseen 1770-luvulla voimakkaasti, saavutuksissa suorastaan kilpailtiin. Koska Marie oli kielellisesti lahjakas, hän opetteli sujuvan englanninkielen. Näin hän saattoi kääntää englantia taitamattomalle miehelleen brittien uusimpia kemiantutkimuksia.


title: Marie-Anne Pierrette Paulze

text: Antoine Lavoisier pyrki muuttamaan kemian systemaattiseksi tieteeksi sekä kehittämään uuden kemian kielen. Madame Lavoisier auttoi miestään näissä pyrkimyksissä. 1770–80-luvulla oli vallalla niin kutsuttu Flogiston-teoria, jota kaikki merkittävät brittiläiset kemistit kannattivat. Flogiston-teorian mukaan kaikki kappaleet koostuivat ilmasta, vedestä, elohopeaisesta ja kivisestä maasta sekä "flogistonista" eli erittäin hienojakoisesta aineesta. Flogiston voitiin havaita vain silloin, kun se pakeni kappaleesta palamisessa. Palaminen siis toisin sanoen oli flogistonin irtoamista kappaleesta. Lavoisier kritisoi flogiston-teoriaa voimakkaasti ja piti sitä epämääräisenä. Epämääräisyys salli teorian soveltamisen miten milloinkin: milloin flogiston oli vapaata, milloin maahan sidottua tulta, joskus flogiston virtasi astian huokosten läpi ja toisinaan se taas ei pystynyt läpäisemään astian seinämää. Antoine ja Marie osoittivat, että ilma on seos eikä alkuaine. He pystyivät erottamaan ilmasta hapen ja onnistuivat todistamaan kokeellisesti, että palaminen on aineen yhtymistä happeen. Näin Lavoisier't todistivat flogiston-teorian vääräksi.


title: Marie-Anne Pierrette Paulze

text: Kun kemistit perehtyivät Lavoisier'n tutkimustuloksiin, suurin osa heistä hylkäsi flogiston-teorian. Kaikki eivät silti olleet vakuuttuneita. Irlantilainen Richard Kirwan puolusti edelleen flogiston-teoriaa 1787 julkaistussa kirjassaan "An Essay on Phlogiston". Marie Lavoisierilla oli merkittävä rooli vastaiskussa: Marie käänsi ja toimitti Kirwanin teoksen ranskaksi 1788. Jokaisen luvun loppuun kirjoitettiin kritiikki, joka kumosi esitetyt väitteet. Lisäysten kirjoittajia olivat Antoine Lavoisier sekä muun muassa Pierre Simon de Laplace, Gaspar Monge ja Claude Louis Berthollet.


title: Marie-Anne Pierrette Paulze

text: Vuonna 1789 Antoine Lavoisier julkaisi kemian tutkimuksen ja opetuksen mullistaneen kirjan "Traité élémentaire de Chimie" eli Kemian alkeet. Marie Lavoisier vastasi kirjan kaikesta kuvituksesta. Olennainen osa kirjaa olivat tarkat mallipiirustukset kemiallisissa kokeissa käytetyistä välineistä.


title: Marie-Anne Pierrette Paulze

text: Marien ja Antoinen liitto oli ilmeisen onnellinen, mutta lasta he eivät koskaan toiveistaan huolimatta kyenneet saamaan.


title: Marie-Anne Pierrette Paulze

text: Ranskan suuren vallankumouksen aikana Antoine Lavoisier'ta syytettiin valtion verovoutina veronkeruuseen liittyvistä petoksista, vaikka häntä vastaan nostettuja syytteitä ei voitu – eikä ole voitu – osoittaa todeksi. Sekä Marien puoliso että isä Jacques Paulze teloitettiin giljotiinissa 8. maaliskuuta 1794. Marien henki säästyi, mutta hän menetti kaiken muun: kansalliskokous takavarikoi hänen asuntonsa ja omaisuutensa, ja hän oli kuukausia vankilassa. Hän menetti myös ystävänsä ja vain eräs palvelija suostui majoittamaan häntä siihen saakka, kunnes Marie saisi edes jotakin omaisuudestaan takaisin.


title: Marie-Anne Pierrette Paulze

text: Vuonna 1805 Marie hylkäsi jälleen kerran sitkeän aviomieskanditaatti Pierre Samuel Dupont de Nemoursin kosinnan. Sen sijaan hänen huomionsa kiinnittyi tiedesalongissa aiemmin käyneeseen mieheen, vuonna 1753 syntyneeseen Sir Benjamin Thompsoniin eli kreivi Rumfordiin, ja he solmivat avioliiton. Marie kuitenkin piti edesmennen miehensä sukunimen. Vaikka pariskunnan ikäero ei ollut kummoinen, oli heidän liittonsa myrskyinen ja epäsopuisa ja kesti vain muutaman vuoden.


title: Marie-Anne Pierrette Paulze

text: Eron jälkeen Madame Lavoisier avasi uudelleen viikottaisen kirjallisen salonkinsa. Hän kestitsi vieraitaan ja keskusteli heidän kanssaan tieteistä ja seurapiirien tapahtumista. Kemianharrastuksia Marie ei kuitenkaan jatkanut, sillä ilman Antoinea hän ei enää saanut siitä sellaista mielihyvää kuin aviomiehen vielä eläessä.


title: Marie-Anne Pierrette Paulze

text: Paulze huolehti miehensä muistelmien "Mémoires de Chimie" julkaisemisesta, kokosi hänen kirjoituksensa, vaikka suuri osa siitä oli takavarikoitu, kuten myös laitteet. Takavarikoidut muistiinpanot ja laitteet hän sai takaisin ennen kuolemaansa, ja ne ovat säilössä Cornellin yliopistossa.


title: Pitäjänmakasiini

text: Pitäjänmakasiini eli lainajyvästö tai lainamakasiini oli Ruotsissa ja Suomessa viljavarasto, jonne talletettiin hyvinä satovuosina viljaa käytettäväksi myöhemmin katovuosien sattuessa syönti- ja siemenviljana. Pitäjänmakasiinista lainatusta viljasta maksettiin korko, joten se toimi eräänlaisena pankkina. Vuosien 1755–1756 valtiopäivillä päätettiin, että jokaiseen seurakuntaan oli perustettava pitäjänmakasiini, mutta Suomeen niitä oli perustettu vapaaehtoisesti jo aikaisemminkin.


title: Pitäjänmakasiini

text: Makasiinin talletettiin viljaa hyvien satojen jälkeen ja sieltä sai lainaksi useimmiten korkoa vastaan syönti- ja siemenviljaa katovuosina. Pitäjänmakasiinin tuottama mahdollinen ylijäämävilja myytiin huutokaupalla ja saadut varat käytettiin muun muassa köyhäinhoitoon ja koulujen ylläpitoon. Vuonna 1857 määrättiin, että pitäjänmakasiinin yhteydessä tuli toimia erikseen siemenjyvästö ja hätäapujyvästö. Pitäjänmakasiinien historia päättyi 1900-luvun alussa, kun normaali pankkilaitos alkoi Suomessa olla riittävän kehittynyttä.


title: Pitäjänmakasiini

text:
Makasiinirakennukset sijaitsivat yleensä paikkakunnan kirkon lähistöllä ja ne olivat yleensä vankkatekoisia hirsirakennuksia, mutta makasiineja muurattiin myös tiilestä ja kivestä. Puisiin makasiineihin tehtiin viljavarkauksien estämiseksi kaksinkertaiset tyhjän tilan erottamat seinät. Viljaa ei voinut valuttaa poratusta reiästä kaksinkertaisen seinän läpi.
Monet entiset pitäjänmakasiinirakennukset toimivat nykyisin museoina.


title: Klodvig IV

text: Klodvig IV (682–695) oli frankkien kuningas 691–695. Hän oli Teoderik III:n poika. Klodvig oli alaikäinen astuessaan valtaistuimelle, ja hän olikin pelkkä äitinsä Chrodichildin ja Austrasian major domuksen Pipin Heristalilaisen ohjailema nukkehallitsija .


title: Klodvig IV

text: Joskus Klodvig IV esiintyy kuningasluetteloissa myös toisella järjestysnumerolla, Klodvig III, sillä 675–676 lyhyen aikaa hallinnutta Klodvig III:tta ei aina pidetä todellisena kuninkaana.


title: Fit

text: Fit on Fokus Median kustantama liikunnasta, ravinnosta ja terveellisestä elämästä kertova aikakauslehti. Lehti sisältää artikkeleita urheilulajeista, kauneudenhoidosta, resepteistä sekä muodista. Lehden päätoimittajana toimii Taina Risto, jonka edeltäjä oli Taru Marjamaa. Aller Media myi lehden Fokus Medialle helmikuussa 2017.


title: Neokleides

text: Neoklides (, , s. n. 420 eaa.) oli antiikin kreikkalainen matemaatikko. Hän oli Platonin ja Leodamas Thasoslaisen nuorempi aikalainen ja toimi itsekin Platonin Akatemiassa. Hänen oppilaansa oli Leon. Muutoin hänestä ei tiedetä paljoakaan.


title: Järvikoulu

text: Järvikoulu tarkoittaa englantilaista runoilijaryhmää, johon kuuluivat muun muassa William Wordsworth, Samuel Taylor Coleridge ja Robert Southey. Ryhmä sai nimensä siitä, että he viettivät aikaansa Koillis-Englannin järvialueella.


title: Järvikoulu

text: Ryhmän jäsenten Coleridgen ja Wordsworthin yhteiskokoelmasta "Lyrical Ballads" alkoi Englannin runouden romantiikan aika.


title: Gabriel Ahlman

text: Gabriel Ahlman (8. syyskuuta 1737 Perniö - 5. lokakuuta 1799 Messukylä) oli suomalainen kruununvouti, asessori ja kartanonomistaja jonka testamenttilahjoituksen turvin perustettiin alkeisopetusta antaneita ns. Ahlmanin kouluja Tampereelle ja sen lähiympäristöön.


title: Gabriel Ahlman

text: Gabriel Ahlmanin isä oli köyhä apupappi ja Gabriel oli perheen neljästä lapsesta toiseksi vanhin. Isä kuoli pojan ollessa vain seitsemänvuotias. Vaatimattomista lähtökohdista huolimatta Gabriel Ahlman pääsi ylioppilaaksi Turun katedraalikoulusta vuonna 1754. Tämän jälkeen hän jatkoi opintoja yliopistossa, pätevöityi virkamieheksi ja tuli aluksi nimismieheksi Kangasalle. Nimismiehen toimensa ohella hän viljeli vuokraajana Liuksialan kartanoa Kangasalla, Nokian kartanoa Pirkkalassa ja Otavalan kartanoa Messukylässä.


title: Gabriel Ahlman

text: Ahlman toimi kruununvoutina vuosina 1771−1777 ja sen jälkeen hän omisti vuosina 1778–1799 Tampereen lähellä sijainneen Hatanpään kartanon. Hänet on haudattu Messukylän vanhan kirkon hautausmaalle.


title: Gabriel Ahlman

text: Testamentissaan Ahlman jätti puolet 40 557 riksin arvoisen omaisuutensa korkotuotoista käytettäväksi Tampereen ympäristöpitäjien varattomille lapsille annettavaan alkeisopetukseen sekä toisen puolen käytettäväksi soiden ojitukseen, koskien perkaukseen ja Hatanpään kartanon alustalaisten avustuksiin. Testamentin laadintaan osallistui Ahlmanin hyvä ystävä, professori Henrik Gabriel Porthan ja sen toimeenpanosta huolehti Ahlmanin määräyksen mukaisesti Suomen Talousseura. Testamentin toimeenpano kuitenkin viivästyi seuran ja Ahlmanin perillisten välille syntyneiden riitojen vuoksi yli kymmeneksi vuodeksi.


title: Gabriel Ahlman

text: Ensimmäiset Ahlmanin pitäjänkoulut aloittivat toimintansa Pirkkalassa ja Messukylässä vuonna 1811. Kouluja perustettiin myös Lempäälään, Vesilahdelle, Kangasalle sekä Pälkäneelle. Koulujen ulkolukuun perustunut opetus ei lopulta vastannut sille asetettuja odotuksia ja ne uudistettiin perusteellisesti 1840-luvulla. Koulut muuttuivat kansakouluiksi vuoteen 1873 mennessä, mutta vielä tämän jälkeen Ahlmanin testamenttivaroista jaettiin niille avustuksia kunnes 1904 varojen avulla perustettiin Messukylään "Ahlmanin Maamies- ja emäntäkoulu" joka toimii nykyisin Ahlmanin ammattiopiston nimellä.


title: Robert Southey

text: Robert Southey (12. elokuuta 1774 Bristol – 21. maaliskuuta 1843 Lontoo) oli englantilainen kirjailija ja niin sanotun Järvikoulun jäsen. Hän oli "poeta laureatus" 30 vuoden ajan vuodesta 1813 kuolemaansa vuonna 1843.


title: Robert Southey

text: Hän julkaisi runoja ja kertovia runoelmia sekä elämäkertoja, kuten "Life of Nelson". Lisäksi hän kirjoitti lehtiartikkeleita ja teki käännöksiä.


title: Lapponia House

text: Lapponia House on suomalainen lämpöhirsitalobrändi. Sen tuoteoikeudet omistaa suomalainen Momo House Oy.


title: Lapponia House

text: Lapponia House lämpöhirsitalojen ominaisuutena on lamelli- ja massiivihirteen verrattuna energiatehokas rakenne. Seinän u-arvo (lämpöarvo) on 0,17 ja yläpohjan lämpöarvo on 0,09.


title: Lapponia House

text: Lapponia Housen päämarkkina-alueita ovat Suomi, Norja, Ruotsi, Etelä-Korea, Venäjä, Kypros, Kiina ja Japani. Lapponia House -talot tehdään Momo House Oy:n tehtaalla Joutsenossa, Itä-Suomessa. Lapponia Housen talomyynti sijaitsee Varistossa Kehä III:lla, Vantaalla.


title: Lapponia House

text: Momo House Oy toimittaa Lapponia Housen valmismalliston sekä asiakkaiden räätälöityjen mallien mukaisia Lapponia lämpöhirsitaloja erilaisilla toimitussisällöillä ja tekniikoilla. Lapponia Housen taloja toimitetaan myös muuttovalmiina lämpöhirsimoduulitaloina.


title: Lapponia House

text: Lapponia Housen Kaskilinna -niminen lämpöhirsitalokohde oli Kolin vapaa-ajanasuntomessuilla 2006 yleisöäänestyksen voittaja.


title: Lapponia House

text: Lapponia House aloitti toimintansa Ruotsissa vuonna 1976. Yrityksen perusti kemiläinen puutaloalan yrittäjä Jouko Riihimäki. Vuosina 1973–1976 Jouko Riihimäki toimi Kemi Oy:ssä hirsitalojen vientitehtävissä ja perusti 1976 hirsitalojen myyntiyhtiön Ruotsiin. Hän rakensi hirsitalojen myynti ja pystytysorganisaation. Energiakriisi ja markkinoiden laatuvaatimukset sytyttivät Riihimäen ideoimaan, miten hirsitaloista saisi energiatehokkaampia. Tästä syntyi Lapponia House ja lämpöhirsi. Vuonna 1981 teollinen tuotanto alkoi Kemissä.


title: Lapponia House

text: Riihimäki perusti vuonna 1981 Kemiin hirsitalotehtaan, jossa lämpöhirsituote kehitettiin. VTT listasi Lapponia lämpöhirsitalon sadan innovatiivisimman tuotteen joukkoon tulevaisuuden rakenteena. Tämän lisäksi Lapponia Houselle myönnettiin ’Vuoden yrittäjä’ -palkinto.


title: Lapponia House

text: Lapponia-talojen myynti kasvoi 1980-1990-luvulla ja Lapponia Housesta tuli vuosituhannen vaihteessa kolmanneksi suurin hirsitalomerkki Kontion ja Honkarakenteen jälkeen. Vuositasolla Lapponia-talojen myynti oli vuoden 2000 molemmin puolin noin 200-300 taloa.


title: Lapponia House

text: Lapponia House perusti Järvenpäähän, Kirkkonummelle, Ruotsiin, Pietariin, Norjaan ja Thaimaahan 90-luvulla pysyvät hirsimökkinäyttelyalueet. Lapponia Housen vienti- ja myyntitoiminta siirrettiin Vantaalle Petikkoon vuonna 2000.


title: Lapponia House

text: Lapponia Housen tuotemerkin oikeudet osti vuonna 2013 Momo House Oy. Oston jälkeen Lapponia House -lämpöhirsitalojen tuotanto käynnistettiin uuden omistajan omistuksessa.


title: Lapponia House

text: Lapponia Housen toiminta on keskittynyt Vantaan vientitoimistoon sekä Joutsenon tehtaaseen, jonka toiminnasta vastaa Momo House Oy. Yhtiö on suuntautunut voimakkaasti vientimarkkinoille. Lapponia House -malliston talot tehdään omistajayritys Momo House Oy:n tehdastiloissa. Alueella toimii Momo Housen Oy:n yhteistyöverkosto sekä yrityksen logistiikkakeskus. Lapponia House -talojen suunnittelussa ja tuotannossa käytetään niin arkkitehti- kuin tuotantosuunnitteluvaiheessa sekä Vertex- että ArchiCAD-suunnittelujärjestelmiä. Tuotekehitykseen yhtiö käyttää vuosittain noin 5 % liikevaihdosta.


title: Lapponia House

text: Lapponia House -tuotannosta pääosa menee vientiin. Lapponia House -mallistossa on myös omakotitaloja sekä kotimaisia ja kansainvälisiä projektikohteita, kuten esimerkiksi hotelleja ja golfkenttien klubirakennuksia.


title: Lapponia House

text: Kansainvälisistä projekteista esimerkkeinä on Japaniin Fuji-vuoren juurelle toimitettu 15 talon aluerakennusprojekti sekä seitsemän talon projekti Thaimaahan. Thaimaan kuningaskunnan prinsessa Maha Chakri Sirindhorn omistaa Lapponia-talon. Alueina suurimpia vientikohdemaita ovat Venäjä, Etelä-Korea ja Kiina. Yksittäisiä suurempia projekteja on toteutettu lisäksi muun muassa Ukrainaan sekä Kyprokselle.


title: Lainajyvästö

text: Lainajyvästö voi tarkoittaa seuraavia:


title: Puutalo

text: Puutalo on puusta rakennettu talo. Puutalot ovat etenkin Suomessa ja muissa Pohjoismaissa perinteinen rakennusmuoto. Myös Itä-Euroopassa niillä on huomattavat perinteet.


title: Puutalo

text: Suomessa on hyvin vähän ennen 1800-lukua rakennettuja rakennuksia, joita ei olisi rakennettu puusta − poikkeuksen tekevät lähinnä noin 70 keskiaikaista kirkkoamme, keskiaikaiset linnamme sekä kourallinen kartanoita. Puurakentamisen yleisyys Pohjolassa on johtunut materiaalin helposta saatavuudesta, edullisuudesta ja rakentamisen helppoudesta − etenkään köyhällä maalaisväestöllä ei olisi ollut varaa josko aikaakaan hankkia rakennuspaikalle suurta määrää kiviä ja laastia. Myös Pohjolan ilmasto on suotuisa puutalojen suhteen, sillä puurakennukset säilyvät paremmin verrattain viileässä ja oikein hoidettuina hiukan kosteassa ympäristössä, eivätkä niiden kiusana toisaalta ole lämpimämmissä maissa elävät termiitit.


title: Puutalo

text: Nykyään puutalorakentaminen on yleistynyt muun muassa Saksassa, ja sen asema myös muissa kuin pientaloissa on vahvistunut esimerkiksi Ruotsissa. Suomessa puutalojen rakentaminen romahti merkittävästi 1960-luvun kaupungistumisen myötä. Nykyisin puutalojen rakentaminen on elpynyt yksityiskodeiksi rakennettavien pientalojen osalta, mutta rakennettavat kerrostalot ja julkiset rakennukset ovat edelleen hyvin harvoin puisia.


title: Puutalo

text: Perinteinen suomalaisen puutalon rakennusmateriaali on hirsi; lautarakennemenetelmä kehitettiin vasta 1900-luvulla, ja se yleistyi etenkin sotien jälkeisten rintamamiestalojen rakennustapana. Perustukset tehtiin vanhemmissa taloissa päällekkäin ladotuista luonnonkivistä, myöhemmin jyhkeistä graniittiharkoista ja sotien jälkeen lähinnä betonista tai Leca-harkoista. Suomen maaseudulla kaikki rakennukset kartanoista torppiin ja navetoista aittoihin on perinteisesti rakennettu puusta, ja myös puukirkkojen rakentamisella on pitkät perinteet. Kunkin alueen varallisuudesta riippuen suurin osa maataloista oli usein vaatimattomampia kuin kaupunkilaistalot, joskin kirkonkylässä saattoi olla jokunen varakkaampikin tila, minkä lisäksi vauraimmilla maatalousalueilla oli rikkaita suurtiloja, kartanoita, joista vain varakkaimmat rakensivat talonsa kivestä. Vanhoissa kaupungeissammekin puurakennukset ovat olleet vallitsevia; Suomen ainoa keskiaikainen kivikaupunki oli Viipuri, muissa kaupungeissa kirkko oli lähes ainoa kivirakennus. Muihin suurimpiin kaupunkeihin, etenkin Helsinkiin ja Turkuun, alettiin rakentaa suurissa määrin kivisiä tai tiilisiä kerrostaloja niin ikään vasta 1800-luvun jälkipuoliskolla. Pienempiin kaupunkeihin sellaisia ei montaa ennen 1950-lukua rakennettukaan, sillä myös niin julkiset rakennukset kuin kauppiastalotkin olivat puusta rakennettuja.


title: Puutalo

text: Suomen talot olivat pitkään niukasti koristeltuja, kunnes viimeistään keskiajan lopulla Suomeen alkoi virrata kansainvälisiä rakennustaiteellisia vaikutteita. Tavallinen kansa oli tuohon aikaan hyvin köyhää, ja arkkitehtuurin monet klassiset tyylisuunnat jäivät Suomessa vain muutamaan ylimystön kartanoon edustetuiksi. Puurakentamisessa tyylisuunnat alkoivat vaikuttaa merkittävästi etenkin kaupungeissa kustavilaisen tyylin myötä 1700-luvulla. Näkyvimpiä 1800-luvun tyylisuuntia puurakentamisessa olivat empire sekä kertaustyylit kuten uusrenessanssi, sveitsiläistyyli ja uusgotiikka ja 1900-luvun tyylisuuntia jugend, klassismi ja funktionalismi. Sodan jälkeen Suomeen rakennettiin tuhansittain rintamamiestaloja, jotka olivat ensimmäisiä massoittain rakennettuja tyyppitaloja. Niillä on perinteisestä pitkänmallisesta talon muodosta poikkeava, neliötä lähentelevä muoto ja niissä on puolitoista kerrosta. 1960- ja 1970-luvulla puurakentamisen suosio laski etenkin matalien tiilitalojen vallatessa alaa, ja talojen toteutus siirtyi enevenissä määrin talotehtaille. Nykyään rakennetaan sekä modernistisia, uusia muotoja hakevia puutaloja että perinteisempää suomalaista tupaa mukailevia taloja. Tapana on rakentaa edelleen lähinnä tyyppipiirustusten mukaan, mikä on osaltaan tehnyt taloista massatuontotavaraa. Ensimmäiset tyyppipiirustusten mukaan rakennetut rakennukset Suomessa olivat kuitenkin jo 1800-luvun puolella rakennetut Riihimäki–Pietari-radan rautatieasemat.


title: Puutalo

text: Hyvin säilyneitä vanhoja puukaupunkikeskustojamme ovat muun muassa Kristiinankaupunki, Vanha Raahe, Vanha Rauma, Kokkola, Pietarsaari, Porvoo, Loviisa, Tammisaari ja Naantali, hieman myöhemmältä ajalta muun muassa Uusikaupunki, Turun Port Arthur ja Helsingin Käpylä. Mainittavan arvoisia puurakennusrykelmiä ovat myös ruukkien ympärille kehittyneet työläisväestön asuinalueet esimerkiksi Fiskarissa ja Taalintehtaalla. Puukaupungissa kadut olivat kapeita ja tontit noin 1630-luvulta lähtien pitkänmallisia, niin, että asuinrakennus rakennettiin koko tontin leveydeltä aivan viereiseen rakennukseen ja katuun liki, jolloin suljetulle sisäpihalle voitiin rakentaa väljemmin talousrakennukset. Varhemmin saattoi kaupunkilaisilla hyvinkin olla kotieläimiä, joita varten rakennettiin navetta. Sauna oli aina 1900-luvulle saakka erillinen rakennuksensa palovaaran vuoksi. Ensimmäisiä asemakaavaan rakennettuja kaupunkeja oli vuonna 1618 kaupunginoikeudet saanut Käkisalmi. Renessanssi ihannoi säännöllistä ruutukaavaa ja pitkiä katuja. Talojen hirsipinnan laudoitus ja talojen maalaus yleistyi tavallisten kaupunkilaisten taloissa 1700-luvulla. Talojen koristelussa näkyy kansan varallisuuserot − runsaammin koristellut porvaristalot ovat vähemmistössä suurimman osan taloista ollessa yksinkertaisempia. Porvarit saattoivat rakennuttaa kaksikerroksisia taloja, mutta valtaosa rakennuksista oli yksikerroksisia. Raatihuoneiden tyyppiarkkitehtuuriin kuuluu aina jonkinlainen torni. Puisista raatihuoneistamme ovat säästyneet Tornion (von Lüchov, 1874), Kajaanin (C. L. Engel, 1831) ja Lappeenrannan (C. L. Engel, 1829) raatihuoneet sekä Venäjän puolelle sotien jälkeen jäänyt Sortavalan raatihuone (F. A. Sjöström, 1885). Muita tyypillisiä rakennuksia olivat muun muassa tullikamari, pakkahuone, myllyt ja koulurakennus. Kaupungeille oli tyypillistä myös torit sekä 1700-luvulla lisätyt puistot ja puiden reunustamat bulevardit.


title: Puutalo

text: Tyyppikuva hämäläisestä talosta on Hella Wuolijoen "Niskavuori"-sarjassa kuvatun Niskavuoren rusthollin tyyppinen suuri maatalo.


title: Puutalo

text: Pohjalaistaloksi kutsuttuvat talot ovat suuria, usein kaksikerroksisia ja punamullattuja hirsitaloja. Karjalassa ja Savossa on ollut yksinkertaisia ja vaatimattomia hirsitaloja, jotka on jätetty luonnonpuun värisiksi harmaantumaan. Pohjois-Karjalassa kylät rakennettiin perinteisesti vaaran tai mäen huipulle. Oma lukunsa on Suojärvellä esiintynyt rajakarjalainen rakennustyyli, joka on peräisin rajantakaisesta Karjalasta. Mahtavat hirsitalot on koristeltu yksityiskohtaisilla vuorilaudoilla ja ikkunaluukuilla.


title: Puutalo

text:
Lapissa talot ovat olleet niin ikään pieniä ja vaatimattomia. Saaristossa on ollut omanlaisensa rakentamistapa: mökit olivat pieniä mutta vankkoja, koska niiden tuli kestää voimakkaita sääilmiöitä ja myrskyjä.
Saksassa rakennettiin ennen lähes kaikki pysyviksi tarkoitetut rakennukset kivestä. Maaseudulla puisia rakennuksia oli enemmän, ja nykyisinkin Saksassa on säilynyt monia puisia kyläkirkkoja. Oma tyylilajinsa on hirsirakentamista muihin menetelmiin soveltava, omalaatuisesti muotoiltu "Umgebindehaus"-tyyli. Sveitsissä puutalot nähdään vahvana osana maan rakennusperintöä, joskin kivirakennuksilla sielläkän oli vahva sija; niitä on monena aikakautena pidetty puutaloja vakaampina. Sveitsin rakennusperintöön perustuva, runsaasti puun työstettävyyttä rikkaiksi muodoiksi hyödyntävä "sveitsiläistyyli", toiselta nimeltään nikkarityyli, levisi myös Suomeen 1800-luvun lopulla. Vanhin Keski-Euroopan säilynyt puutalo sijaitsee Sveitsin Schwyzissä ja on rakennettu vuonna 1176. Puurakentaminen on myös Sveitsissä postmodernin uudelleentulemisen myötätuulessa erityisesti niiden energiatehokkuuden ansiosta.
Venäjällä ja muualla Itä-Euroopassa perinteiset puutalot olivat jyhkeitä hirsitaloja. Vuosisatainen perinne oli elinvoimainen 1900-luvulle asti. Niitä koristeltiin muotorikkaasti nikkaroiduin yksityiskohdin. Hirsiä ei maalattu, mutta koristelaudat ja ikkunaluukut saatettiin. Venäjällä perinteisiä hirsitaloja kutsuttaan nimellä izba. Köyhempi talonpoikaisväestö asui heppoisemmissa ja pienemmissä taloissa, joita on yhä nähtävissä mm. Venäjän Karjalassa. Siellä on puukirkoilla ja -tsasounilla ollut merkittävä sija rakennusperinnössä. Tunnetuimpia näistä ovat Unescon listalle kuuluvan, Äänisellä sijaitsevan Kižin saaren kirkot.


title: Puutalo

text: Pohjois-Amerikassa rakennettiin perinteisesti − joskin vähäisissä määrin − karuja hirsitaloja, joita kutsutaan nimellä "log cabins". Pohjoisamerikkalainen puurakennuskulttuuri syntyi eurooppalaisen pohjalta, ensimmäisen kerran sinne Ruotsista ja Suomesta 1600-luvulla muuttaneiden mukana. Ensimmäinen tunnettu puurakennus on Pennsylvaniasta vuodelta 1638. Sittemmin myös paikallinen siirtokunta- ja alkuperäisväestö omaksui skandinaavisen hirsirakennustavan. Myöhemmin vaikutteita tuli myös saksalaisten muuttajien mukana.


title: Puutalo

text: Puurakennuksen haitta kivirakennukseen verraten on sen huono kestävyys. Pehmyt rakenne on alttiimpi säänkin aiheuttamalle kulumiselle, ja puu lahoaa monien pieneliöiden sekä hyönteisten, esimerkiksi tupajumin, hirsijumin, hevosmuurahaisen, tupajäärän ja kuolemankellon, syödessä sitä. Rakennuksissa esiintyviä lahottajasieniä ovat kellarisieni kellarikesikkä ("Coniophora puteana"), laakakääpä (Poria, Antrodia) ja lattiasieni ("Serpula lacrymans"). Perinteisin, hyväksi havatuin menetelmin rakennettu ja kunnossa pidetty talo ei kuitenkaan laho ja voi säilyä satoja vuosia. Autioksi ja hoitamattomaksi jätetty puutalo on asumiskelvoton muutamassa kymmenessä vuodessa, sillä kosteusvaurion koettelemaa puu antaa erinäisille lahottajasienille ja bakteereille hyvän kasvualustan. Jotkin hyönteiset syövät vasta lahonnutta puuta. Lämpötilan vaihtelut saattavat vaikuttaa lämmitettävien talojen hirsiin heikentävästi; tästä syystä lämmittämättä pidettyjä vanhoja hirsiaittoja on säilynyt Suomen maaseudulla asuintaloja enemmän. Muita puutalojen tuhoutumiseen johtavia seikkoja ovat herkkä tulipaloriski sekä niihin enevenissä määrin 1960-luvulta alkaen kohdistunut purkaminen.


title: Puutalo

text: Suomessa on muihin Euroopan maihin verraten suhteellisesti vähän säilyneitä vanhoja rakennuksia. Ennen vuotta 1921 valmistuineita rakennuksia on Suomen rakennuskannasta viisi prosenttia. Vanhin säilynyt Suomen ei-kirkollinen puurakennus on Kokkolan vanha pedagogio (1696) ja vanhin puukirkko Vöyrin kirkko (1626).


title: Puutalo

text: Puukaupunkien ongelma olivat kaikkialla Pohjoismaissa 1800-luvulle saakka tulipalot. Talot rakennettiin perinteisesti vieri viereen tai lähes toisiinsa kiinni ja kadut olivat kapeita, joten yhdessä talossa tulta käsiteltäessä lentänyt kipinä on saattanut levitä nopeasti laajalle. Leviämistä avitti vielä se, että taloissa oli ennen pärekatot. Tunnetuin kaupunkipalo lienee 1827 tapahtunut Turun palo, historian laajamittaisin Pohjolan kaupunkipaloista, joka tuhosi kolme neljännestä kaupungista. Turku on yhteensä historiansa aikana palanut 31 kertaa. Muita monesti palaneita Suomen kaupunkeja ovat mm. Oulu (10 kertaa) ja Pori (9 kertaa). Muutamien 1800-luvulla (monesti uudelleen-) rakennettujen keskustojen suunnittelussa otettiin lähtökohdaksi paloturvallisuus: esimerkiksi 1876 perustetun Nurmeksen kauppalaan rakennettiin leveät, koivujen reunustamat kadut ja jätettiin kortteleiden väliin muutamia tyhjiä alueita, ns. palotoreja. Pohjoismaisista vanhoista puukaupungeista puhuttaessa harvinaisen poikkeuksen tekee ainoana yhdessä norjalaisen Rörosin kanssa Kristiinankaupunki, siinä suhteessa, ettei se ole palanut kertaakaan.


title: Puutalo

text: Puurakennuksia on hävittänyt Suomesta valtavissa määrin niihin varsinaisesti 1960-luvulta lähtien kohdistunut purkuvimma, joka oli vahvimmillaan 1960- ja 1970-luvuilla. Lähinnä Helsingissä ja Turussa purettiin puutalojen lisäksi myös kivitaloja, mutta suurimmaksi osaksi ne olivat puisia taloja, joita saatettiin repiä korttelikaupalla ja korvatiin monikerroksisilla ja tehokkaimmilla kerrostaloilla. Ilmiö aiheutti jo aikanaan paheksuntaa tavallisen kansan parissa, ja vaikka se sai yleiseksi kutsumanimekseen yhden ahkerimmista purkajista mukaan "Turun tauti", oli se koko maan laajuinen ilmiö. Uutta siinä tuolloin oli se, että kun aikaisemmin oli purettu lähinnä vain huonokuntoisia taloja, nyt saatettiin purkaa myös hyväkuntoisia rakennuksia. Purkamista vauhditti toki se, jos rakennukset olivat huonossa kunnossa. Purkamista on selitetty mm. suomalaiselle yhteiskunnalle tyypillisellä uuden ihannoimisella ja taloudellisen tehokkuuden asettamisella esteettisten arvojen edelle. Tämä kostautuu tulevaisuudessa, kun ko. ajanjaksolla kiirellä ja halvalla rakennettujen elementtitalojen peruskorjaus tulee ajankohtaiseksi.


title: Puutalo

text: Vaikka purkaminen on nykyisin rauhoittunut, se ei ole loppunut; "vähemmän arvokkaaksi" koetuille taloille myönnetään helposti purkulupa, jos niitä ei ole pidetty täysin kunnossa. Tämä on nostanut kritiikkiä siitä, että taho, joka omistaa vanhan, yleensä puisen, talon ja haluaa purattaa sen ja rakentaa sen paikalle uuden rakennuksen, saa vanhalle rakennukselle ennen pitkää purkuluvan, kun jättää sen rapistumaan. Turussa on viime vuosina noussut keskustelua Koulukadulla sijaitsevan, hyväkuntoisen Wikeström & Krogiuksen sinisen jugendtalon purkuaikeista.


title: Puutalo

text: Vaikka Suomessa kaupunkikeskustoihin rakennetaan nykyään lähes yksinomaan elementti- tai kivitaloja, yksityiskodeiksi puutaloja rakennetaan edelleen runsaasti. Suurin osa taloista rakennetaan tyyppitalomallisesti talopaketteina, jolloin talotehdas toimittaa kaikki tai suurimman osan rakennustarvikkeista ostajalle. Jos verrataan esimerkiksi Ruotsiin, on Suomi jäljessä puurakentamisessa; Ruotsissa rakennettavista asuinkerrostaloistakin viidennes on puisia. Puisia asuinkerrostaloja rakennetaan myös mm. Saksassa ja Britanniassa Suomea enemmän. Maailman korkein puutalo on yhdeksänkerroksinen ja sijaitsee Lontoossa. Syitä siihen, ettei Suomessa sellaisia rakenneta, ovat mm. puutalojen näkeminen vanhanaikaisena ja osana historiaa, tähän liittyvä suomalaisen rakentamisperinteen arvostamatta jättäminen sekä se, että monista Euroopan maista poiketen ei Suomessa saa rakentaa yli kolmekerroksisia puurakennuksia ilman sprinklerijärjestelmää eikä yli kahdeksankerroksisia ollenkaan. Viimeisen viidentoista vuoden aikana Suomessa on rakennettu puisia kerrostaloja 33 kappaletta. Asumisen rahoitus- ja kehityskeskus johtaa Suomessa ohjelmaa, joka haluaa edistää puurakentamista ja lisätä sen arvoa nykypäivän Suomessa. Melko harvinainen esimerkki puurakentamisesta julkisella sektorilla löytyy Joensuu Areenasta (2004), joka on maan suurin puurakennus.


title: Puutalo

text: Asuntoilmoituksissa termillä "puutalo" viitataan lähinnä kaupungissa sijaitsevaan asuntoon vanhassa yksi- tai kaksikerroksisessa puutalossa.


title: Älvsbytalo

text: Älvsbytalo suunnittelee ja valmistaa muuttovalmiita 1- ja 1,5 –kerroksisia puutaloja Kauhajoella. Suomalaiset Älvsbytalot rakennetaan Kauhajoen tehtaalla.


title: Älvsbytalo

text: Kauhajoen tehdas perustettiin vuonna 2005. Älvsbytalo on osa ruotsalaista Älvsbyhus-konsernia, jolla on talotehtaat Kauhajoen lisäksi Ruotsissa Älvsbyssä, Bjärnumissa ja Vålbergissa. Älvsbyhus on ollut Ruotsin suurin talovalmistaja koko 2000-luvun.


title: Älvsbytalo

text: Suomessa ensimmäiset Älvsbytalot myytiin 1980-luvulla, ja tällä hetkellä Suomeen on rakennettu yli 8000 Älvsbytaloa. Pohjoismaihin on yhteensä rakennettu yli 40 000 Älvsbytaloa.


title: Älvsbytalo

text: Vuonna 2016 Älvsbytalo ilmoitti uusivansa talotehtaansa tuotantolinjat, jotta tuotanto olisi tulevien EU-direktiivien mukaista. 2020 voimaan astuvien direktiivien mukaan uusien rakennusten on oltava käytännössä nollaenergiataloja.


title: Älvsbytalo

text: Rakennustutkimus RTS Oy:n tutkimuksessa 2013-2014 Älvsbytalo sai parhaat pisteet asiakastyytyväisyydestä talotoimituksen ja -pystytyksen osalta. Älvsbytalon asiakkaille tärkein valintaperuste on useimmiten sen edullinen hinta. Yritys on Pientaloteollisuus PTT ry:n jäsen.


title: Älvsbytalo

text: Yhtiö perustettiin vuonna 1944, jolloin se toimi nimellä Norrfjärdens Träförädling. Ensimmäinen yrityksen valmistama talo pystytettiin vuonna 1960. Yhtiön pääkonttori sijaitsee Pohjois-Ruotsissa Älvsbyn kunnassa. Älvsbyhus-konsernilla on tytäryhtiöt Suomessa ja Norjassa.


title: Wei Jingsheng

text: Wei Jingsheng ( 魏京生; s. 20. toukokuuta 1950) on kiinalainen demokratia-aktivisti. Hän osallistui vuosien 1978–1979 demokratialiikkeeseen ja julkaisi vuonna 1978 demokratiamuurilla kirjoituksensa ”Viides modernisaatio”, jossa hän vaati Kiinaa lisäämään demokratian viidenneksi viralliseksi modernisaatiotavoitteeksi maatalouden, teollisuuden, kansallisen puolustuksen sekä tieteen ja teknologian rinnalle. Hänet tuomittiin 29. maaliskuuta 1979 ”valtiosalaisuuksien vuotamisesta” ulkomaisille lehtimiehille 15 vuodeksi vankeuteen.


title: Wei Jingsheng

text: Kiina vapautti hänet 14. syyskuuta 1993. Jälleen joulukuussa 1995 Wei tuomittiin 14 vuoden vankeuteen yrityksestä kaataa hallitus. Hän oli vaatinut maahan monipuoluedemokratiaa. Hän vapautui kuitenkin "terveydellisistä syistä" jo 16. marraskuuta 1997, ja ulkomaiden painostuksesta hänet karkotettiin Yhdysvaltoihin. Wei on ollut vuodesta 1997 lähtien maanpaossa Yhdysvalloissa.


title: Wei Jingsheng

text: Vuonna 1994 Wei Jingsheng sai Olof Palme -palkinnon. Vuonna 1996 hän sai Euroopan parlamentin Saharov-palkinnon.


title: Wei Jingsheng

text: Pekingin vuoden 2008 olympialaisten alla Wei Jingsheng, Desmond Tutu, Václav Havel, Edward McMillan-Scott, filosofi André Glucksmann ja ryhmä Euroopan parlamentin jäseniä vetosivat 31. heinäkuuta 2008 olympiakomiteaan ihmisoikeuksien puolesta. Heidän mukaansa ”ihmisoikeuksien puolustaminen ei ole politiikkaa, vaan jokaisen velvollisuus”. He vetosivat olympiakomiteaan, jotta jokainen urheilija voisi tuntea Kiinan ihmisoikeustilanteen ja vapaasti ilmaista mielipiteensä siitä. Ryhmä pyysi urheilijoita tukemaan niitä ihmisiä, joiden ihmisoikeudet Kiinan hallitus on olympialaisten aikana kieltänyt.


title: Joe Kinnear

text: Joe Kinnear (s. 27. joulukuuta 1946 Dublin) on irlantilainen jalkapallovalmentaja ja entinen pelaaja.


title: Joe Kinnear

text: Suurimman osan pelaajaurastaan Kinnear pelasi Tottenham Hotspurissa, jossa hän voitti mm. FA Cupin, UEFA Cupin ja Englannin liigacupin. Hän edusti myös Irlannin maajoukkuetta. Valmentajana Kinnear on toiminut Wimbledonissa, Luton Townissa, Nottingham Forestissa ja Newcastle Unitedissa.


title: Joe Kinnear

text: Kinnearin ura alkoi St Albans Cityssä, josta hän siirtyi Tottenhamiin 1965. Tottenhamissa Kinnear pelasi 10 vuotta ja voitti FA Cupin 1967 sekä Englannin liigacupin 1971 ja 1973. Hän voitti myös UEFA Cupin kaudella 1971–1972. Vuonna 1975 Kinnear siirtyi Brighton & Hove Albioniin, mutta ei ehtinyt pelata siellä pitkään. Hän loukkasi polvensa niin pahoin että joutui lopettamaan uransa 1977.


title: Joe Kinnear

text: Urallaan Kinnear pelasi yhteensä 212 liigaottelua ja maajoukkueessa hän esiintyi 26 kertaa.


title: Joe Kinnear

text: Pelaajauran loputtua Kinnear ryhtyi valmentajaksi. Hän valmensi Dubaissa yhdessä Dave Mackayn kanssa Al-Sharjahia ja Al-Shababia viiden vuoden ajan. Ennen Englantiin palaamistaan Kinnear valmensi 1987 Nepalin jalkapallomaajoukkuetta sekä kolmen kuukauden ajan Intiaa.


title: Joe Kinnear

text: Englantiin palattuaan Kinnear toimi aluksi Dave Mackayn apuvalmentajana Doncasterissa ja hetken myös päävalmentajana Mackayn vaihdettua seuraa. Vuonna 1991 Kinnearista tuli Wimbledonin reservijoukkueen valmentaja. Hänet nostettiin päävalmentajaksi 1992, kun Wimbledon oli sarjan viimeisenä. Kauden 12 jäljellä olevan ottelun aikana Kinnear nosti seuran kolmanneksitoista, minkä ansiosta hän sai pitkän jatkosopimuksen. Hän jatkoi Wimbledonissa aina vuoteen 1999 asti kunnes erosi terveydellisistä syistä. Parhaimmillaan Wimbledon ylsi hänen kaudellaan FA Cupin ja Liigacupin välieriin.


title: Joe Kinnear

text: Kinnear palasi jalkapallon pariin syksyllä 2000, jolloin hän siirtyi Oxford Unitedin urheilutoimenjohtajaksi. Neljä kuukautta myöhemmin hän vaihtoi samaan tehtävään Luton Townissa ja otti itselleen myös managerin toimen. Luton putosi kauden päätteeksi, mutta palasi välittömästi takaisin Kinnearin johdolla. Seuraavalla kaudella se ylsi yhdeksänneksi 2. divisioonassa. Kauden päätteeksi Kinnear sai potkut omistajanvaihdoksen yhteydessä.


title: Joe Kinnear

text: Kinnear siirtyi helmikuussa 2004 Nottingham Forestin manageriksi Paul Hartin saatua potkut. Hän valmensi Nottinghamia joulukuuhun asti jolloin päätti erota. Nottinghamin jälkeen Kinnear palasi valmennukseen vasta syksyllä 2008, kun hänet nimitettiin Newcastle Unitedin väliaikaiseksi manageriksi Kevin Keeganin erottua tehtävästään.


title: Joe Kinnear

text: Vuonna 1999 sydänkohtauksen saaneen Kinnearin terveydentila nousi jälleen otsikoihin helmikuussa 2009, kun hänet toimitettiin sairaalahoitoon. Newcastle United ei paljastanut tarkempia tietoja irlantilaisen terveydentilasta, mutta häneltä jää väliin ainakin Valioliiga-ottelu West Bromwichia vastaan.


title: Joe Kinnear

text: Huhtikuussa 2009 Newcastle nimitti Alan Shearerin seuran päävalmentajaksi. Tarkoituksena on, että Shearer hoitaa valmentajan tehtäviä kauden loppuun saakka. Kinnear itse on sivussa sydänleikkauksen ja siitä toipumisen vuoksi.


title: Joe Kinnear

text: Kesäkuussa 2013 Kinnear nimitettiin Newcastlen urheilutoimenjohtajaksi. Fanit ilmaisivat tyytymättömyytensä Kinnearin nimityksestä. Pian nimityksen jälkeen Newcastlen toimitusjohtaja Derek Llambias erosi tehtävästään. Lopulta Kinnear itse lähti seurasta helmikuussa 2014.


title: Theodektes

text: Theodektes (n. 380-340 eaa.) oli antiikin kreikkalainen reettori ja tragediakirjailija. Hän oli kotoisin Faseliksesta, Lyykiasta.


title: Theodektes

text: Theodektes eli peloponnesolaissotaa seuranneena aikana, jolloin tragedioista tuli lähinnä retorisia esityksiä. Theodektes oli Isokrateen oppilas tämän koulussa, joka tuotti puhujia ja tragediakirjailijoita. Hän oli myös Platonin oppilas ja Aristoteleen ystävä. Theodektes kirjoitti aluksi puheita oikeuden istuntoihin, mutta vaihtoi myöhemmin tragedioihin. Hän eli suurimman osan elämästään Ateenassa, ja hänet haudattiin Eleusikseen johtaneen pyhän tien varrelle. Faseliksen asukkaat pystyttivät hänen kunniakseen patsaan, jonka Aleksanteri Suuri koristeli seppelin sotaretkellään itään.


title: Theodektes

text: Theodektes voitti näytelmillään kilpailun kahdeksan kertaa. Eräs voitto tapahtui tragedialla "Mausolos" kilpailussa, jonka Kaarian kuningatar Artemisia järjesti kuolleen miehensä Mausoloksen kunniaksi. Samalla kerralla hän hävisi retoriikassa Theopompokselle.


title: Theodektes

text: Theodekteen viidestäkymmenestä tragediasta tunnetaan suunnilleen kolmentoista nimet ja muutamia melko merkityksettömiä katkelmia; niihin kuuluvat kreikkalaisen mytologian hahmojen Aias, Oidipus, Orestes ja Filoktetes mukaan nimetyt näytelmät. Hänen tutkielmansa retoriikan taidosta, joka "Sudan" mukaan oli kirjoitettu runomitassa, sekä hänen kirjoittamansa puheet ovat kadonneet. Puheista tunnetaan kahden nimet Aristoteleen kautta: "Sokrates" oli Sokrateen puolustuspuhe, "Lait" ("Nomos") puolestaan viittasi Theodekteen ehdottamaan lakiin palkkasotilaskäytännön uudistamiseksi. "Theodekteen käsikirjan yhteenveto" eli "Theodektea" ei todennäköisesti ollut Theodekteen kirjoittama, vaan Aristoteleen varhaisempi teos, jonka "Retoriikka" syrjäytti.


title: Magomed Jevlojev

text:
Magomed Jahjavitš Jevlojev (Магомед Яхьявич Евлоев) (1971 – 31.8.2008) oli venäläinen (ingušialainen) toimittaja, asianajaja ja yrittäjä, joka parhaiten tunnetaan Ingushetiya.ru-internet sivuston perustajana ja Moskovan-mielisen presidentti Murat Zjazikovin arvostelijana.. Magomed Jevlojev saatetaan joskus sekoittaa inguusikapinallisten johtajaan Ahmed Jevlojeviin, joka myös tunnetaan etunimellä Magomed.
Kesäkuussa 2008 Jevlojev vieraili Suomessa Suomenlinnan sananvapausseminaarissa, jonka oli järjestänyt Suomalais-venäläinen kansalaisfoorumi.


title: Magomed Jevlojev

text: Magomed Jevlojev syntyi Tšetšenia-Ingušetian Neuvostotasavallassa, Malgobekkin kaupungissa, joka nykyisin kuuluu Ingušetiaan ja Venäjään. Vuonna 1992 hän valmistui Saratovin lainopillisesta instituutista ja alkoi työskennellä kotikaupunkinsa syyttäjänvirastossa. Siellä hän kohosikin varsin korkeaan asemaan, mutta hänen uransa katkesi, kun häntä alettiin syyttää osallisuudesta pidätettynä olleen Suleiman Tsetšyevin murhaan. Häntä syytettiin siitä, että hän oli antanut murhaajille luvan hakea uhrinsa sellistään. Syytöksiä ei koskaan näytetty toteen, mutta Jevlojev kuitenkin erosi niiden takia syyttäjän virasta.


title: Magomed Jevlojev

text: Vuonna 2001 Jevlojev perusti Moskovaan Infra-Jur-nimisen lakiasiaintoimiston, joka vuonna 2008 oli kasvanut kansainväliseksi monialakonserniksi nimeltään Infra-Holding, johon kuului lakiasioita hoitavien yritysten lisäksi kalastukseen ja turvallisuuspalveluihin erikoistuneita yksiköitä. Jevlojev toimi yrityksen pääjohtajana.


title: Magomed Jevlojev

text: Niin ikään vuonna 2001 Jevlojev perusti ingushetiya.ru-verkkosivuston, jonka tarkoitus ei aluksi ollut olla poliittinen äänitorvi vaan pelkästään Ingušian kulttuuria ja historiaa esittelevä portaali. Hyvin pian yhteiskunnallisen sisällön osuus lisääntyi, ja sen herättämä kiinnostus teki sivustosta ajan mittaan hyvin suositun. Sitä luki 40 % Ingušian kansasta.


title: Magomed Jevlojev

text: Kesäkuussa 2007 moskovalainen syyttäjä vaati tutkinnan aloittamista siitä, lietsoiko Jevlojev toiminnallaan kansanryhmien välistä vihaa. Tutkinta ei kuitenkaan johtanut syytteisiin. Lokakuussa 2007 vanha Tsetšyevin murhajuttu otettiin uudelleen esille, ja Jevlojevin talossa suoritettiin kotietsintä. Näiden seurauksena Jevlojevin isä taivutteli poikansa luopumaan verkkosivustonsa ylläpidosta. Vastuu sen pyörittämisestä annettiinkin työryhmälle, jota johti Ibragim Kostojev.


title: Magomed Jevlojev

text: Jevlojev ei kuitenkaan luopunut kaikesta poliittisesta toiminnasta, vaan hän mm. oli mukana järjestämässä kampanjassa, jonka tarkoitus oli paljastaa vuoden 2008 Venäjän presidentinvaaleihin liittyvä petos. Hän myös jatkoi vaatimustaan presidentti Zjazikovin vallasta syöksemiseksi ja edellisen presidentti Ruslan Auševin palauttamisesta valtaan.


title: Magomed Jevlojev

text: Alkuvuodesta 2008 Ingušian yleinen syyttäjä vaati jälleen Ingushetiya.ru-sivuston sensurointia. Toukokuussa annettiinkin päätös, joka velvoitti Venäjän federaation alueella toimivat palveluntarjoajat estämään pääsy sivuston ip-osoitteeseen. Kesäkuussa oikeudessa vaadittiin sivuston sulkemista sillä perusteella, että se levittää äärimielipiteitä. Sivustoa ei kuitenkaan saatu heti suljettua mm. siksi, että se on rekisteröity USA:ssa eikä sitä ollut rekisteröity Venäjän lain tarkoittamaksi joukkotiedotusvälineeksi.


title: Magomed Jevlojev

text:
31. elokuuta 2008 Magomed Jevlojev pidätettiin lentokentällä, ja hänet vietiin poliisiautoon. Vähän myöhemmin hän kuoli autossa päähän ammutun laukauksen seurauksena. Jevlojevin kerrottiin ennen kuolemaansa tienneen olevansa vaarassa, ja siksi hän suunnitteli poliittisen turvapaikan hakemista EU-maasta. Paikallisen poliisin mukaan välikohtauksen aiheutti se, että Joevlojev oli yrittänyt poliisiautossa tarttua takapenkillä vieressään istuvan poliisimiehen rynnäkkökivääriin. Ihmisoikeusjärjestöt puhuivat voimakkaasti tällaista selitystä vastaan, ja jopa Yhdysvaltain hallitus vaati asiassa puolueetonta tutkintaa
Tutkimuskomitean raportti valmistui lokakuun lopussa, ja siinä ampuminen määritellään onnettomuudeksi, vaikkakin laukauksen ampunutta poliisia päätettiin syyttää oikeudessa taposta.


title: Magomed Jevlojev

text: Kansainvälisen lehdistöinstituutin IPI:n mukaan Venäjällä on vuodesta 1992 tapettu 77 toimittajaa.. Ihmisoikeusjärjestö Human Rights Watch raportoi heinäkuussa 2008 Ingušiassa tapahtuneista lukuisista henkilöiden pidätyksistä väärin perustein, katoamisista, kidutuksesta ja jopa laittomista teloituksista ilman oikeudenkäyntiä. Näistä samoista asioista Jevlojev kritisoi Venäjän hallitusta.


title: Magomed Jevlojev

text: Euroopan turvallisuus- ja yhteistyöjärjestö piti kannanotossaan tapausta poliittisena salamurhana, jonka tarkoitus oli tukahduttaa poliittinen vastarinta Ingušiassa. Kuitenkin oppositiojohtaja Magomed Khazibiyev ja monet muut jatkoivat puhumistaan Ingušian itsenäisyyden puolesta vedoten mm. siihen, että Venäjä oli elokuun 2008 Georgian sodan seurauksena tunnustanut Georgiasta irrottautuneiden Abhasian ja Etelä-Ossetian itsenäisyyden.


title: Magomed Jevlojev

text: Presidentti Dmitri Medvedev on luvannut kehittää mediaympäristöä vapaammaksi.


title: Austen Henry Layard

text: Austen Henry Layard (5. maaliskuuta 1817 Pariisi – 5. heinäkuuta 1894 Lontoo) oli brittiläinen arkeologi, diplomaatti ja poliitikko. Layard suoritti kaivauksia Nimrudin raunioilla ja Ninivessä vuosina 1845–1851 ja löysi merkittäviä rakennelmia kuten Sanheribin palatsin ja Ashurbanipalin kirjaston. Layard toimi alahuoneen jäsenenä ja William Gladstonen hallituksessa. Layard työskenteli suurlähettiläänä muun muassa Konstantinopolissa.


title: Austen Henry Layard

text: Layardit olivat hugenotteja. Henry Layard vietti lapsuutensa Italiassa. Hän myös kävi koulua Englannissa, Ranskassa ja Sveitsissä. Layard oli matkoilla Aasiassa 1839–1841. Hänet nimitettiin lähettilääksi Konstantinopoliin vuonna 1842. Vuonna 1845, Layard lähti Konstantinopolista tehdäkseen kaivauksia Assyrian raunioilla lähellä Mosulia, Tigrisissä. Layard suoritti kaivauksia Kuynjukissa ja Nimrudissa vuoteen 1847 asti. Hän palasi Englantiin vuonna 1848 ja sai arvonimen Oxfordin yliopistolta, hän kuitenkin palasi attaseaksi Britannian lähetystöön Konstantinopoliin. Layard lähti toiselle matkalleen Babylonian ja eteläisen Mesopotamian kaivauksille vuonna 1849. Layard löysi Assurnasirpal II:in kirjaston ja Kalhun palatsin tällä matkalla. Layard palasi Englantiin, jossa hän muodosti suuren osa assyrialaisista löytökokoelmista British Museumissa.


title: Luoteis-Englanti

text: Luoteis-Englanti () on yksi Englannin hallintoalueista. Luoteis-Englanti koostuu viidestä kreivikunnasta, jotka ovat Cheshire, Cumbria, Lancashire, Merseyside ja Suur-Manchester. Luoteis-Englannin länsipuolella on Irlanninmeri ja itäpuolella Penniinit. Luoteis-Englannissa Cumbrian kreivikunnassa on Englannin korkein vuorin Scafell Pike, joka on 978 metriä korkea.


title: Luoteis-Englanti

text: Alueen väkiluku oli vuoden 2011 väestönlaskennassa 7 052 000.


title: Oligopeptidi

text: Oligopeptidi on peptidi, jossa IUPAC:n mukaan on yli 2 ja alle 10–20 aminohappojen (AH) tähdettä. Yläraja ei siis ole tarkka.


title: Oligopeptidi

text: Oligopeptidejä ovat muun muassa karnosiini (2 AH), glutationi (3 AH), alfa-amanitiini (8 AH), oksitosiini (9 AH) ja angiotensiinit (6–10 AH).


title: Oligonukleotidi

text: Oligonukleotidi on muutaman nukleotidin mittainen nukleiinihappo, eli monesti lyhyt RNA- tai DNA-pätkä. Aptameeri on oligonukleotidi tai peptidi, joka voi kytkeytyä tiettyyn molekyyliin.


title: Aptameeri

text: Aptameeri on oligonukleotidi tai peptidi, joka voi kytkeytyä tiettyyn molekyyliin.


title: Aptameeri

text:
Ne jaetaan kahteen ryhmään: peptidiaptameereihin sekä DNA- ja RNA-aptameereihin. Jälkimmäinen on
lyhyt DNA- tai RNA-nauha, joka sitoutuu tiettyyn molekyyliin muuttamatta muotoaan.


title: Aptameeri

text: Peptidi-aptameerit ovat lyhyitä aminohappojen ketjuja.


title: Aptameeri

text: Aptameereilla voi olla lääkekäyttöä. Niiden avulla voidaan tunnistaa yksittäisiä proteiineja monimutkaisista seoksista..


title: Eero Polas

text: Eero Polas (vuoteen 1962 Pollari, 21. elokuuta 1919 Halsua – 2. maaliskuuta 2000 Helsinki) oli suomalainen musiikkipedagogi ja kuoronjohtaja. Hän vaikutti laajasti suomalaisen kansanmusiikin parissa ja oli perustamassa "Purppuripelimannit"-yhtyettä.


title: Eero Polas

text: Kaustislaiseen laulaja- ja soittajasukuun kuulunut Eero Polas aloitti musiikin opiskelun omin päin ja suoritti kirjeopistossa musiikin teorian kursseja. Kanttori-urkurin tutkinnon hän suoritti Helsingin kirkkomusiikkiopistossa vuonna 1944 ja Sibelius-Akatemiassa musiikinopettajan tutkinnon seuraavana vuonna. Sotien aikana hän esiintyi viihdetaiteilijana muun muassa Henry Theelin ja "Nisse" Rinkaman kanssa.


title: Eero Polas

text: Työskennellessään opettajana Kokkolan yhteislyseossa Polas hoiti samalla Vetelin kanttori-urkurin virkaa vuosina 1946–1956. Hän perusti Kokkolan Lauluveikot ja Vetelin Musiikinystävien kuoron ja orkesterin ja toimi myös näiden johtajana. Vetelin ja Kaustisen pelimanneista Polas kokosi ja harjoitutti kansalliseen kuuluisuuteen nousseen ryhmän, jonka alkuperäisen "Jousimiehet"-nimen tilalle hän aikanaan keksi nimen "Purppuripelimannit" (myöhemmin "Kaustisen Purppuripelimannit"). Hän toimi ryhmän johtajana vuosina 1947–1956 kunnes lähti opettajaksi Lahteen ja luovutti johtajuuden Konsta Jylhälle.


title: Eero Polas

text: Polaksen viimeinen siviilityöpaikka oli vuodesta 1959 Alppilan yhteislyseo, jonka lehtorin virasta hän jäi eläkkeelle vuonna 1980. Vuodesta 1960 hänen asuinpaikkansa oli Vantaa (silloinen Helsingin maalaiskunta). Lahdessa hän toimi Lahden Opettajakuoron ja Lahden Laulusiskojen johtajana, Helsingissä johti puolestaan Kilven Kuoroa ja Vantaalla oli perustamassa mieskuoro Vantaan Laulua, jonka johtajana hän toimi vuosina 1966–1968. Kansanmusiikkiseuran puheenjohtaja hän oli vuosina 1975–1997.


title: Eero Polas

text: Polas oli Kaustisen kansanmusiikkiseminaarin johtaja ja Kaustisen kansanmusiikkikesälukion rehtori vuosina 1973–1974 ja toimi vuosien varrella lukuisissa kansanmusiikkiin liittyvissä luottamustehtävissä. Hän sai "Director cantus" -arvonimen vuonna 1967.


title: Karl Kassulke

text: Karl Otto Kassulke (20. maaliskuuta 1941 – 26. lokakuuta 2008) oli yhdysvaltalainen amerikkalaisen jalkapallon pelaaja, pelipaikaltaan takapuolustaja. Hänen ammattilaisseuranaan oli vuosina 1963–1972 NFL:ssa Minnesota Vikings. Hän pelasi myös Pro Bowl -kokoonpanossa. Hänen yliopistonsa oli Draken yliopisto Des Moinesissa, Iowassa.


title: Karl Kassulke

text: Kassulke halvaantui moottoripyöräonnettomuudessa vuonna 1973. Hän kuoli 67-vuotiaana sydänkohtauksen saatuaan.


title: Ribonukleaasi

text: Ribonukleaasi (RNAaasi, RNAse) on ribonukleiinihappoa (RNA) hajottava entsyymi, joka pilkkoo fosfodiesterisidoksia. Ribonukleaaseja on eri tyyppisiä, kuten ribonukleaasi A eli haiman ribonukleaasi ja ribonukleaasi P. Ribonukleaasit kuuluvat ryhmään EC 3.1.27.


title: Kaolack

text:
Kaolack on kaupunki Senegalissa. Vuonna 2007 siellä oli 186 000 asukasta. Se sijaitsee maan länsiosassa Saloum-joen varrella.
Kaolack on Senegalin maapähkinäkaupan keskus. Sillä on sijansa myös afrikkalaisen sufilaisuuden historiassa.


title: Kaolack

text: Kaolack syntyi Kahonen esikaupungiksi 1600-luvulla, kun Kahone oli Saloumin kuningaskunnan pääkaupunki. Ranskalaiset kiinnostuivat alueesta 1800-luvun alussa, ja Saloumin kuninkaan luvalla he rakensivat maapähkinäöljytehtaan jokivarteen Kaolackiin, josta oli paremmat kulkuyhteydet kuin pääkaupunki Kahonesta.


title: Wally Hilgenberg

text: Walter "Wally" Hilgenberg (19. syyskuuta 1942 – 23. syyskuuta 2008) oli yhdysvaltalainen amerikkalaisen jalkapallon pelaaja. Hänen yliopistonsa oli Iowan yliopisto. Vuosina 1964–1979 hänen ammattilaisseuroinaan olivat NFL:ssa Detroit Lions ja Minnesota Vikings.


title: Wally Hilgenberg

text: Hilgenberg kuoli 66-vuotiaana ALS-tautiin, joka oli todettu vuonna 2006.


title: Mbour

text: Mbour eli M'Bour on rannikkokaupunki Senegalissa Thièsin alueella. Vuonna 2016 siellä oli maan tilastokeskuksen mukaan 252 645 asukasta. Mbour sijaitsee valtameren rannalla noin 80 kilometriä Dakarista etelään, ja se on Petite-Côte-nimellä kutsutun rannikkoalueen tärkein kaupunki. Sen tärkeimpiä elinkeinoja ovat turismi, kalastus ja maapähkinäöljyn tuotanto.


title: Theon Antiokialainen

text: Theon Antiokialainen (ensimmäinen vuosisata) oli antiikin kreikkalainen stoalainen filosofi. Hän oli kotoisin Antiokiasta, Kilikiasta.


title: Theon Antiokialainen

text: Theonista tiedetään vain vähän. Hänet mainitaan "Sudassa" stoalaisena, joka kirjoitti Sokrateen puolustuspuheen, vaikka hänen oli täytynyt elää merkittävästi Sokrateen ja Platonin jälkeen.


title: Sonny Jurgensen

text: Christian Adolph "Sonny" Jurgensen III (s. 23. elokuuta 1934) on entinen yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän innostui urheilusta varhaisella iällään ja menestyi amerikkalaisen jalkapallon lisäksi baseballissa, koripallossa ja tenniksessä. Hän syntyi Wilmingtonissa, Pohjois-Carolinassa, ja opiskeli myöhemmin Duken yliopistossa.


title: Sonny Jurgensen

text: Jurgensen pelasi vuosina 1957–1974 National Football Leaguessa, jossa hänen seuroinaan olivat Philadelphia Eagles ja Washington Redskins. Hänet valittiin viiteen Pro Bowliin, NFL:n 1960-luvun "All-Decade Teamiin" ja vuonna 1983 Pro Football Hall of Fameen.


title: Thiès

text:
Thiès on Senegalin kolmanneksi suurin kaupunki. Vuonna 2007 siellä oli 263 500 asukasta. Se sijaitsee noin 60 kilometriä Dakarista itään. Thiès on rautateiden risteysasema, josta kulkee rata Dakariin, Bamakoon ja St-Louisiin.
Kaupunki toimii myös kauppapaikkana lähiseudun maataloustuotteille: siellä käsitellään riisiä, maapähkinöitä, hirssiä ja hedelmiä. Vuonna 2007 sinne perustettiin yliopisto.


title: Kontiotuote

text: Kontiotuote Oy on suomalainen, Kontio-merkillä hirsitaloja ja -huviloita valmistava yritys. Yhtiön Pudasjärvellä sijaitsevasta tehtaasta toimitetaan vuosittain n. 2000 hirsirakennusta ympäri maailmaa. Yhtiön liikevaihto vuonna 2016 oli 45,7 miljoonaa euroa, josta viennin osuus oli 17 %. Kontiotuote Oy on osa PRT-Forest-konsernia.


title: Kontiotuote

text: Kontiotuote perustettiin Pudasjärvellä vuonna 1976, jolloin yrityksen isä Timo Tiirola hankki itselleen kenttäsirkkelin. Sahaustoiminnan myötä käynnistyi Kontio-tupien valmistus. Yhtiö siirtyi osaksi PRT-Forest -konsernia vuonna 1982. Vuosien mittaan Kontiotuote Oy on kasvanut yhdeksi Pudasjärven merkittävimmistä työllistäjistä.


title: Kontiotuote

text: PRT-Forest on mekaaniseen puunjalostukseen erikoistunut konserni, jonka toiminta alkoi vuonna 1967. Tuolloin Pyhännän kunnan teollistamislautakunta perusti Pyhännän Rakennustuote Oy:n. Yhtiö valmisti aluksi elementtirakenteisia loma-asuntoja. Myöhemmin yritys keskittyi valmistalojen tuotantoon. Loma-asunnot palasivat liiketoiminnan osaksi vuonna 1982, kun Kontiotuote Oy liitettiin konserniin.


title: Kontiotuote

text: PRT-konsernin toimialoja ovat puutalot, valmistalot, hirsitalot, kaluste- ja ikkunateollisuus, liimapuuteollisuus ja sahateollisuus. Näillä aloilla toimii kaikkiaan seitsemän tytäryhtiötä: Pyhännän Rakennustuote Oy, PRT-Wood Oy, Piklas Oy, Kontiotuote Oy, Mellano Oy, Lappli-Talot Oy ja Jokeri-talot Oy.


title: Kontiotuote

text: Konsernin hallintoa hoitaa emoyhtiö |PRT-Forest Oy. Vuonna 2016 Kontiotuote Oy muodosti konsernin liikevaihdosta 33 %.


title: Kontiotuote

text: Kontiotuote Oy valmistaa hirsirakennuksia asumiseen ja vapaa-aikaan. Valikoimiin kuuluvat hirsitalot, hirsihuvilat ja saunat, autotallit ja piharakennukset. Kontio-talojen materiaalina käytetään hirttä eri muodoissaan: pyöröhirttä, lamellihirttä ja höylähirttä. Puu käsitellään alusta loppuun yhtiön omilla tuotantolaitoksilla.


title: Kontiotuote

text: Kontio-talojen tuotanto keskittyy Pudasjärven tehtaalle, josta toimitetaan ympäri maailman noin 2000 rakennusta vuodessa. Yhtiön liikevaihto oli 45,7 miljoonaa euroa vuonna 2016, ja siitä viennin osuus oli 17 %. Henkilöstön vahvuus vuonna 2016 oli 209 työntekijää.


title: Kontiotuote

text: Vuosittain Kontio toimittaa rakennuksia kaikkiaan 23 maahan. Tärkeimmät viennin kohdemaat ovat Venäjä ja Japani. Japanilainen golfkeskus ja Lillehammerin olympiakylä ovat esimerkkejä Kontion kansainvälisistä kohteista.


title: Kontiotuote

text: Vuonna 2016 Kontiotuote Oy sai Suomen Kulttuurirahaston Rantasalmi-palkinnon hirsirakentamisen kehittäjänä, sekä Puuinfon Puupalkinnon Pudasjärven hirsikampuksen hirsirakenteiden toimittajana. .


title: Juba (kaupunki)

text: Juba on Etelä-Sudanin pääkaupunki, joka sijaitsee Valkoisen-Niilin varrella. Vuonna 2008 kaupungissa oli 82 346 asukasta ja koko kunnan alueella 368 436. Jubassa on jokisatama, ja ennen sisällissotaa se oli tärkeä risteyspaikka, josta oli hyvät maantieyhteydet Keniaan, Ugandaan ja Kongoon.


title: Juba (kaupunki)

text: Angloegyptiläisen Sudanin alkuvuosina nykyisen Etelä-Sudanin alueen hallinnollinen pääkaupunki oli Gondokoro. Juban perustivat kreikkalaiset kauppiaat vuonna 1922, jotka toimittivat tarvikkeita brittiarmeijalle. Yhden tarinan mukaan kaupunki sai nimensä paikallisen heimopäällikkö Jubén mukaan, joka pakkosiirettiin johtamansa kylän kera Juban rakentamisen tieltä. Alueen hallinnollinen pääkaupunki siirrettiin Jubaan 1920-luvulla dinkojen kapinan jälkeen vuosina 1919–1920. Kreikkalaisia oli tuolloin noin 2 000 ja heillä oli suuri vaikutus kaupungin liikekeskustan rakennuksessa. 1920- ja 1930-luvuilla rakennettiin myös hotelleja ja rautatieasema. Vuonna 1947 kaupungissa järjestettiin Juban konferenssi, jossa päätettiin Etelä-Sudanin säilymisestä osana Sudania eikä sitä liitetty Ugandaan. Paikallisissa kouluissa käytettiin kuitenkin englantia ja Pohjois-Sudanin kauppiailta kiellettiin toiminta etelässä.


title: Juba (kaupunki)

text: Sudanin itsenäistyessä 1956 aloitettiin alueen arabialaistamistoimet. Sotilaat Toritissa olivat kapinoineet jo vuonna 1955, mikä aloitti vuoteen 1972 saakka jatkuneen Sudanin ensimmäisen sisällissodan. Sodan aikana Juba oli useaan otteeseen taisteluiden keskipisteessä. Sisällissota alkoi uudestaan vuonna 1983 ja Etelä-Sudanin itsenäisyyttä tavoitelleet liikkeet yrittivät useaan otteeseen vallata Jubassa sijainneen sotilastukikohdan. Sota päättyi rauhansopimukseen vuonna 2005, jonka perusteella Etelä-Sudan sai itsehallinnon. Etelä-Sudanin itsenäistyessä vuonna 2011 Jubasta tuli maan pääkaupunki. Sittemmin on tosin esitetty ehdotuksia maan pääkaupungin siirtämisestä Ramcieliin Jubasta pohjoiseen. Heinäkuussa 2016 presidentti Salva Kiirille ja varapresidentti Riek Macharille uskollisten joukkojen välisissä taisteluissa Jubassa sai surmansa 300 henkilöä ja taistelut ajoivat tuhannet pakolaisiksi.


title: Juba (kaupunki)

text: Juba on Etelä-Sudanin jokiliikenteen päätepiste, minkä lisäksi se on maanteiden solmukohta. Tiet yhdistävät kaupungin Ugandaan, Keniaan ja Kongon demokraattiseen tasavaltaan. Kaupungissa sijaitsee myös Juban kansainvälinen lentoasema.


title: Juba (kaupunki)

text: Juban yliopisto on perustettu vuonna 1975.


title: Juba (kaupunki)

text: Juban kaupungin asukasluku oli vuonna 2008 yhteensä 82 346 ja koko kunnan 368 436. Alueen alkuperäisasukkaita ovat barit. Juban arabia on kieli, johon on sekoittunut sanastoa arabiasta ja barista. Kieli syntyi egyptiläisten sotilaiden avioituessa paikallisten barinaisten kanssa. Kieli toimii lingua francan tavoin Jubassa ja muissa alueen kaupungeissa.


title: Juba (kaupunki)

text: Aliravitsemus ja nälänhätä ovat olleet kaupungin asukkaiden ongelmia ja esimerkiksi kerjääminen kaupungin kaduilla on yleistä.


title: The Big Bang

text: The Big Bang rap-artisti Busta Rhymesin seitsemäs studioalbumi, joka julkaistiin 13. kesäkuuta 2006. Albumista tuli Busta Rhymesin ensimmäinen albumi, joka nousi suoraan listaykköseksi Yhdysvaltain listoilla, myyden ensimmäisellä viikollaan 209,000 kappaletta. 4. elokuuta 2006 albumi myi kultaa. 22. marraskuuta 2008 albumia oli myyty 613,000 kappaletta.


title: Jimmy Pop

text: Jimmy Pop (oik. James Moyer Franks, s. 27. elokuuta 1972 Trappe, Pennsylvania) on yhdysvaltalainen muusikko. Hän on Bloodhound Gang -yhtyeen laulaja.


title: Lifehouse

text: Lifehouse on yhdysvaltalainen alternative rock -yhtye, joka nousi vuonna 2001 kuuluisuuteen "No Name Face" -debyyttialbumiltaan julkaistulla hittisinglellä ”Hanging by a Moment”. Yhtyeessä on nykyään neljä jäsentä: laulaja-kitaristi Jason Wade, basisti Bryce Soderberg, rumpali Rick Woolstenhulme Jr. ja kitaristi Ben Carey.


title: Dynastes

text: Dynastes on keskimäärin melko suurikokoisista kovakuoriaisista ("Coleoptera") muodostuva suku, jonka lajit elävät lähinnä Keski- ja Etelä-Amerikassa. Suvun lajeihin kuuluu mm. herkuleskuoriainen ("Dynastes hercules"), yksi maapallon suurimmista tunnetuista kovakuoriaisista. Sen pituus voi olla jopa 18 cm, kun pidemmän sarven osuus lasketaan mukaan muuhun ruumiin pituuteen.


title: Plymouth Argyle FC

text: Plymouth Argyle Football Club on jalkapalloseura Plymouthista, Englannista. Se pelaa kaudella 2018–2019 Englannin kolmanneksi korkeimmalla sarjatasolla, Ykkösliigassa.


title: Plymouth Argyle FC

text: Seura perustettiin vuonna 1886 nimellä Argyle Football Club. Nykyisen nimensä Plymouth Argyle Football Club se otti käyttöön 1903, jolloin se liittyi sekä Eteläiseen että Läntiseen liigaan. Vuonna 1920 seura liittyi perustajajäsenenä Englannin liigan 3. divisioonaan.


title: Plymouth Argyle FC

text: Plymouth Argyle on pelannut korkeimmillaan Englannin toiseksi korkeimmalla sarjatasolla. Se nousi silloiseen 2. divisioonaan ensimmäisen kerran keväällä 1930 ja on sittemmin pelannut useita kertoja erimittaisia jaksoja kyseisellä sarjatasolla. Viimeisin nousu tapahtui keväällä 2004, jonka jälkeen sarjan nimi muuttui Mestaruussarjaksi. Seuran viimeisin kausi Mestaruussarjassa on ollut 2009–2010. Parhaimmillaan Plymouth on sijoittunut toiseksi korkeimmalla sarjatasolla neljänneksi kausilla 1931–1932 ja 1952–1953.


title: Plymouth Argyle FC

text: Plymouth Argyle selviytyi kaudella 1983–1984 FA Cupin välieriin, vaikka pelasi tuolloin 3. divisioonassa. Se kukisti 5. kierroksella pääsarjassa pelanneen West Bromwichin vieraissa 1–0. Seuraavalla kierroksella se pudotti Derbyn uusintaottelun jälkeen ennen kuin hävisi välierässä Watfordille 0–1. Keväällä 2007 Plymouth eteni FA Cupissa puolivälieriin. Se kukisti jälleen Derbyn ennen kuin hävisi puolivälierässä Watfordille. Liigacupissa Plymouth on selviytynyt välieriin kausilla 1964–1965, jolloin se hävisi Leicesterille kahden ottelun yhteistuloksella 2–4, sekä 1973–1974, jolloin Manchester City kukisti sen yhteismaalein 3–1.


title: Libanios

text: Libanios () (n. 314–394) oli antiikin kreikkalainen reettori, joka eli Rooman valtakunnan myöhäisajalla, kun valtakunta oli siirtymässä pakanuudesta kristinuskoon.


title: Libanios

text: Libanios syntyi Antiokiassa sukuun, joka oli aiemmin ollut merkittävä, mutta menettänyt suurimman osan vauraudestaan ja vaikutusvallastaan. Libanios viehättyi retoriikasta 14-vuotiaana ja omisti sille koko elämänsä. Kuten monet tuona aikana eläneet pakanat, Libanios vetäytyi julkisesta elämästä ja omistautui tutkimuksilleen. Libanios oli eräs viimeisiä Rooman valtakunnassa vaikuttaneita, joka puhui uskonnollisen suvaitsevuuden puolesta. Hänen uskonnolliset ja kulttuuriset näkemyksensä eivät kuitenkaan estäneet sitä, että hänellä oli useita pitkäaikaisia kristittyjä ystäviä, yhtä lailla yksityishenkilöinä kuin keisarikunnan viranhoitajinakin.


title: Libanios

text: Libanios opiskeli Ateenassa ja aloitti uransa Konstantinopolissa yksityisopettajana. Pian hänet kuitenkin karkotettiin Nikomediaan. Tätä ennen hän oli ollut keisari Julianuksen ystävä. Heidän väliltään on säilynyt jonkin verran kirjeenvaihtoa, ja Libanios myös kirjoitti Julianuksen muistoksi puheita, jotka ovat hänen kirjallisen tuotantonsa parhaimmistoa. Ne kirjoitettiin vuosien 362 ja 365 välillä.


title: Libanios

text: Vuonna 354 Libanios hyväksyi retoriikan opettajan toimen Antiokiassa. Hän pysyi kaupungissa kuolemaansa saakka. Vaikka Libanios oli pakana, hänen oppilaisiinsa kuuluivat muun muassa kristityt Johannes Krysostomos ja Theodoros Mopsuestialainen.


title: Libanios

text: Libanios kirjoitti Sokrateen puolustuspuheen, joka on yksi kolmesta antiikin ajalta nykyaikaan säilyneestä puolustuspuheesta Sokrateelle Platonin ja Ksenofonin puheiden ohella.


title: Libanios

text: Libanioksen versiossa Sokrates vetoaa sananvapauteen, jonka hän esittää oleellisena osana Ateenan demokratiaa ja kaupungin suuruuden perustana. Hänen mukaansa Ateenassa on sananvapaus, jotta ihmiset voisivat käyttää pelosta vapaana hengenlahjojaan oppimiseen, samoin kuin he käyttävät ruumistaan fyysiseen harjoitteluun. Sananvapaus oli se vetonaula, joka sai ihmiset eri puolilta tunnettua maailmaa tulemaan Ateenaan. Lopussa Sokrates kääntää häntä vastaan osoitetut syytökset osoittamaan syyttäjäänsä Anytosta: tämän ”vaitiolon laki” olisi kaupungille kuolemaksi.


title: Just Cause (videopeli)

text: Just Cause on Avalanche Studiosin kehittämä ja Eidos Interactiven julkaisema toimintapeli. Se julkaistiin syyskuussa 2006 PlayStation 2-, Xbox- ja Xbox 360 -konsoleille sekä Windowsille.


title: Just Cause (videopeli)

text: Peli sijoittuu Karibianmerellä sijaitsevaan kuvitteelliseen San Esperiton saarivaltioon. Pelaaja ohjaa CIA:n agentti Rico Rodriguezia, joka toimii San Esperiton diktaattoria vastaan taistelevan sissiliikkeen puolella. Peli on saanut nimensä Yhdysvaltain armeijan Just Cause -koodinimellä suoritetusta operaatiosta. Pelissä pelaaja pääsee käyttämään monia elokuvatyylisiä lisävarusteita, joiden avulla voi kiinnittyä esimerkiksi ajoneuvoihin. Pelimaailmassa pelaaja voi liikkua vapaasti ja tehdä varsinaisten juonellisten tehtävien ohella sivutehtäviä, joista voi ansaita esimerkiksi lisää aseita ja turvataloja. Sivutehtäviin kuuluvat esimerkiksi kylien valtaukset joko kapinallisille tai huumeliigalle.


title: Just Cause (videopeli)

text: Vuonna 2010 pelille julkaistiin jatko-osa "Just Cause 2".


title: Strategus

text: Strategus on kovakuoriaisiin ("Coleoptera") kuuluva suku.


title: Kanavatransistori

text: Kanavatransistori eli FET (kanavavaikutustransistori, engl. "Field effect transistor") on transistori, jossa varauksenkuljettajien liikettä ohjataan puolijohdekanavassa vaikuttavan sähkökentän avulla.


title: Kanavatransistori

text: MOSFET-tekniikan kehittivät John Atalla ja Dawon Kahng vuonna 1960.


title: Kanavatransistori

text: Monikanavaiset transistorit ovat yleistyneet yhtenä teknologiana alle 32 nanometrin valmistusprosesseissa. Useat valmistajat mainitsevat käyttävänsä FinFET-teknologiaa suorittimissaan.


title: Kanavatransistori

text: IBM on esitellyt vuonna 2017 ensimmäisenä viiden nanometrin GAAFET-tekniikkaa, joka voi korvata FinFET-tekniikan.


title: Kanavatransistori

text: On olemassa suuri joukko eri tyyppisiä FET-komponentteja. Dopingprofiilin mukaan FETit jakautuvat n-tyyppisiin ja p-tyyppisiin. Rakenteeltaan kaksi tärkeintä päätyyppiä ovat MOSFET (Metallioksidi-puolijohdekanavatransistori eli eristehilatransistori) ja JFET (Liitoskanavatransistori). MOSFETit jaetaan toimintaperiaatteeltaan avaustyyppisiin (enhancement) ja sulkutyyppisiin (depletion). FETeillä on yleensä kolme tai neljä liitosjohtoa. Gate (hila), drain (nielu), source (lähde) ja substrate (substraatti). Substrate-elektrodi on vain MOSFETillä. Elektrodien suomenkielisistä nimistä ainoastaan hila on vakiintunut, koska se on analoginen elektroniputken hilan kanssa, mutta muidenkin elektrodien suomenkieliset nimitykset ovat yleisessä tiedossa.


title: Puuvillakärsäkäs

text: Puuvillakärsäkäs "(Anthonomus grandis)" on Keski-Amerikasta lähtöisin oleva puuvillan tuholainen.


title: Puuvillakärsäkäs

text: Puuvillakärsäkäs levisi Meksikosta Yhdysvaltoihin, jossa se havaittiin ensi kertaa Brownsvillessa 1892. Vuoteen 1915 se oli saavuttanut Alabamaan ja levisi 1920-luvulle mennessä koko Yhdysvaltain puuvillanviljelyalueelle. Hyönteinen aiheutti tuhoja viljelmillä, mikä pahensi 1930-luvun suuren laman vaikutusta. Se johti myös puuvillan viljelyn vähentämiseen ja maanviljelyn ja talouden monipuolistamiseen, mm. maapähkinänviljelyn aloittamiseen.


title: Puuvillakärsäkäs

text: Etelä-Amerikassa se ilmestyi Venezuelaan 1949 ja Kolumbiaan 1950. Amazonin sademetsän uskottiin estävän sen leviämisen, mutta hyönteinen ilmaantui Brasiliaan 1983 ja 1990-luvulla Paraguayin ja Argentiinaan.


title: Puuvillakärsäkäs

text:
Toisen maailmansodan jälkeen DDT:n keksiminen mahdollisti taas puuvillan viljelyn laajentamisen Yhdysvalloissa myrkyn käytön avulla.
1970-luvulla Yhdysvalloissa aloitettiin laaja ohjelma hyönteisen tuhoamiseksi. Laajat ruiskutukset, viljelyn ohjaus ja jo korjatun puuvillan jäänteiden kyntö maan sisään mahdollistivat torjunta-aineiden vähentämisen.


title: Puuvillakärsäkäs

text: Biologiseen torjuntaa on käytetty tulimuurahaista, loispistiäisiä ja "Beauveria bassiana" -hometta ja Chilo-virusta.


title: Noah Webster

text: Noah Webster (16. lokakuuta 1758 West Hartford, Connecticut – 28. toukokuuta 1843) oli yhdysvaltalainen leksikografi, toimittaja ja amerikanenglannin oikeinkirjoituksen uudistaja.


title: Noah Webster

text: Webster halusi kehittää Yhdysvalloille oman kulttuurin – mukaan lukien kielen oikeinkirjoituksen, kieliopin ja idiomit – erotukseksi emämaa Isosta-Britanniasta. Vuonna 1828 hän julkaisi kaksiosaisen sanakirjan "American Dictionary of the English Language", joka myöhempinä painoksina tunnettiin nimellä "Webster’s". Tämä teos muodosti amerikkalaisen leksikografian perustan.


title: Arausion taistelu

text: Arausion taistelu käytiin Rooman tasavallan ja germaaniheimojen välillä 6. lokakuuta 105 eaa. lähellä Arausion kylää (nykyinen Orange) ja Rhônejokea. Taistelussa kimbrien ja teutonien germaaniarmeija löi kaksi roomalaisarmeijaa ja aiheutti näille suuria tappioita. Aikalaislähteiden mukaan Arausion taistelussa kuoli noin 80 000 legioonalaista ja 40 000 apujoukkojen jäsentä. Se oli pahin Rooman kärsimä tappio sitten Cannaen taistelun toisessa puunilaissodassa. Taistelun jälkeen roomalaiset komentajat Quintus Servilius Caepio ja Gnaeus Mallius Maximus joutuivat oikeuteen syytettyinä kyvyttömyydestä. Roomalaiset suorittivat myös harvinaislaatuisen teon uhraamalla gallialaisen ja kreikkalaisen pariskunnan hautaamalla heidät elävältä Forum Boariumilla, kuten Cannaen taistelun jälkeen oli tehty.


title: Lehtikuoriaismaiset

text: Lehtikuoriaismaiset ("Chrysomeloidea") on kovakuoriaisiin ("Coleoptera") kuuluva yläheimo.


title: Lehtikuoriaismaiset

text: Yläheimolle tunnusomaisia ovat salaviisijaokkeiset nilkat ja tuntosarvet, jotka eivät koskaan ole selvästi nuijamaiset. Kaikkien lehtikuoriaismaisiin kuuluvien lajien ollessa kasvinsyöjiä niiden elintavat ovat keskenään samantapaiset.


title: Lehtikuoriaismaiset

text: Yläheimo käsittää kolme varsinaista heimoa, joista jokaisen edustajia elää myös Suomessa.


title: Lehtikuoriaismaiset

text: Muita:


title: Tarton hiippakunta

text:
Tarton hiippakunta oli keskiaikainen valtio Virossa. Se oli yksi viidestä Liivinmaan liiton valtiosta. Nimensä mukaisesti se hallitsi Tarton aluetta. Tartosta muodostui tärkeä hansakaupunki.
Tarton hiippakunta oli perustettu 1200-luvun alussa ja ensimmäiset piispat olivat Hermann von Buxhöwden 1224–1248 ja Alexander 1263–1268. Riian piispa Albert nimitti veljensä Hermannin juuri perustetun hiippakunnan piispaksi. Alexander on käyttänyt itsestään myös titteliä Karjalan piispa, mutta sen taustasta ei ole tietoa. Yksi tieto mikä liittyy Karjalaan on että 24.marraskuuta vuonna 1232 paavi Gregorius IX lähetti Kalpaveljesten ritarikunnalle kirjeen jossa pyysi ritarikuntaa suojelemaan Suomea novgorodilaisten hyökkäyksiä vastaan. Kun Riiasta tuli 1255 arkkihiippakunta, Tarton piispa jäi sen alaiseksi. Tarton piispalla oli myös maallinen valta, toisin kuin piispallaTallinnassa jossa valtaa käytti Liivinmaan ritarikunta. Tarton piispan joukot osallistuivat usein Liivinmaan ritarikunnan sotaretkiin Venäjälle sekä ennen että jälkeen Peipsijärven taistelua.
Tarton tuomiokirkon rauniot ovat edelleen pystyssä vaikka se on ollut raunioina jo 400 vuotta.


title: Tarton hiippakunta

text: Tarton piispat katolisena aikana vuodesta 1224.


title: Rikki Rockett

text: Rikki Rocket (oik. Richard Alan Ream, s. 8. elokuuta 1961 Mechanicsburg, Pennsylvania) on yhdysvaltalainen rumpali, joka tunnetaan parhaiten hard rock -yhtye Poisonin alkuperäisrumpalina.


title: Rikki Rockett

text: Rocket syntyi pieneen pennsylvanialaiseen perheeseen, jolla ei ollut paljon varaa. Hän rahoitti itse opintonsa ja kävi sotakoulutuksen armeijassa. Sen jälkeen hän työskenteli nuoruudessaan muun muassa parturina, uimarannan henkivartijana, tiskaajana paikallisessa ravintolassa sekä työskennellyt New Yorkin keskussairaalassa. Vuonna 1982 hän tapasi Bret Michaelsin ja C. C. DeVillen, jotka olivat basisti Bobby Dallin kanssa suunnitelleet perustavansa Poison-nimisen yhtyeen, ja kysyivät haluaisiko hän tulla yhtyeen rumpaliksi. Rockett otti kutsun vastaan ja liittyi yhtyeeseen.


title: Rikki Rockett

text: Poisonille vuosi 1983 oli rankka. Yhtye ei saanut paljon keikkaliksaa, eikä kellään ollut rahaa. Eräät miehet kuitenkin vuonna 1984 kiinnostuivat yhtyeestä ja bändi sopi levytyssopimuksen. Vuonna 1985 julkaistiin esikoisalbumi "Look What the Cat Dragged In", jonka seurauksena yhtye lähti kiertueelle. Vuonna 1988 julkaistiin kakkosalbumi "Open Up and Say...Ahh!", joka ei ollut aivan edeltäjänsä veroinen albumi, mutta nostatti yhtyeen suosiota. Vuonna 1990 yhtye julkaisi kolmannen studioalbuminsa, "Flesh & Bloodin", jonka kiertueen aikana Rockettilla ja C. C. DeVillellä oli riitaa ja DeVille lähti kävelemään yhtyeestä. Vuonna 1991 yhtye äänitti livealbumin "Swallow This Live!", joka oli viimeinen albumi, jolla DeVille oli mukana (levy äänitettiin 1990). "Native Tongue" -studioalbumi julkaistiin 1993, ja kolme vuotta myöhemmin 1996 yhtye julkaisi kokoelman "Their Greatest Hits 1986-1996". Seuraava studioalbumi, "Crack a Smile", julkaistiin 2000, jolloin DeVille ja Rockett olivat jo sopineet riitansa. Vuonna 2000 julkaistiin myös livealbumi "Power to the People". Uusin studioalbumi, "Hollyweird" julkaistiin 2002 ja kokoelma "Best of Ballads & Blues" vuonna 2003. Yhtye piti taas kolmen vuoden levytysstauon, kunnes 2006 julkaisi kokoelman "" sekä vuonna 2007 cover-albumin "Poison’d!". Uusin julkaisu on vuonna 2008 julkaistu "Live, Raw & Uncut". Uutta studioalbumia on kaavailtu vuodelle 2009.


title: Bamenda

text: Bamenda on kaupunki Kamerunin luoteisosassa. Vuonna 2004 siellä oli noin 298 500 asukasta.


title: Bamenda

text: Bamenda sijaitsee kukkula-alueella 366 kilometriä maan pääkaupungista Yaoundésta luoteeseen. Se on Kamerunin englanninkielisen osan keskus.


title: Cucujiformia

text: Cucujiformia on kovakuoriaisten (Coleoptera) Polyphaga-alalahkon osalahko.


title: Bill Robinzine

text: William Clintard "Bill" Robinzine (20. tammikuuta 1953 – 16. syyskuuta 1982) oli yhdysvaltalainen koripalloilija. Hän pelasi NBA-tasolla vuosina 1975–1982 seuroinaan Kansas City Kings, Dallas Mavericks, Cleveland Cavaliers ja Utah Jazz. Hänen yliopistonsa oli DePaulin yliopisto Chicagossa, Illinoisissa.


title: Bill Robinzine

text: Robinzinen sopimus Utah Jazzin kanssa päättyi kauden 1981–1982 jälkeen. Hän ei sen jälkeen solminut uutta sopimusta Yhdysvalloissa, vaan suunnitteli lähtevänsä jatkamaan uraansa Italiaan. Syyskuussa 1982 hän teki kuitenkin itsemurhan.


title: Eadweard Muybridge

text:
Eadweard Muybridge (9. huhtikuuta 1830 – 8. toukokuuta 1904 Lontoo) oli englantilaissyntyinen valokuvaaja. Hänet tunnetaan 1800-luvun Amerikan elämää tallentaneista kuvista ja liikettä kuvaavista kuvasarjoista.
Muybridge tuli tunnetuksi Yosemiten kansallispuistossa ja San Franciscossa kuvaamistaan kuvasarjoista. Aiheet kuvasivat Yhdysvaltojen levittäytymistä länteen. Vuonna 1872 hän ratkaisi aikalaisia vaivanneen kysymyksen, irtoavatko hevosen kaikki neljä jalkaa maasta laukan aikana. Kalifornian kuvernööri Leland Stanford oli jalkojen irtoamisen kannalla ja palkkasi Muybridgen todistamaan väitteensä. Muybridge käytti sähköistä laukaisinta ja 24 kameraa ja sai aikaan kuvasarjan, joka todisti väitteen oikeaksi.


title: Eadweard Muybridge

text: Vuonna 1874 Muybridge joutui hankaluuksiin yksityiselämässään, kun paljastui, että hänen vaimollaan oli rakastaja. Muybridge ampui miehen, jota epäili myös lapsensa isäksi. Oikeudenkäynnissä hänet todettiin syyntakeettomaksi, koska hän väitti saaneensa aivovaurioon johtaneen täräyksen päähänsä. Oikeudenkäynnin jälkeen hän lähti Keski-Amerikkaan ja palasi vasta 1877. Koska hän epäili, että hänen poikansa ei ollut hänen lapsensa (huolimatta heidän yhdennäköisyydestään), hän pani tämän orpokotiin.


title: Eadweard Muybridge

text: Myöhemmin Muybridge kehitti zoetrooppeja ja piti Chicagossa luentoja. Lisäksi hän jatkoi tutkimuksiaan ihmisen liikkeistä. Muybridge palasi vuonna 1894 Englantiin, jossa hän kuoli 8. toukokuuta 1904.


title: Eadweard Muybridge

text: Juho Gartz on tehnyt Muybridgestä dokumentin "Eadweard Muybridge" (2007).


title: David Archuleta

text: David James Archuleta (s. 28. joulukuuta 1990) on yhdysvaltalainen laulaja. Toukokuussa 2008 hän tuli toiseksi "American Idolin" seitsemännellä kaudella saatuaan 44 prosenttia finaalissa annetuista äänistä. Archuletan ensimmäinen single "Crush" julkaistiin elokuussa 2008; hänen debyyttialbuminsa "David Archuleta" julkaistiin 11. marraskuuta 2008.


title: David Archuleta

text: Archuleta tunnetaan puhtaasta ja värikkäästä tenoriäänestään sekä iloisesta olemuksestaan.


title: David Archuleta

text: David Archuleta syntyi Miamissa, Floridassa, Jeff Archuletalle ja Lupe Marielle, hondurasilaiselle salsalaulajalle ja tanssijalle. Hänellä on neljä sisarusta. Perhe muutti Salt Lake Valleyyn, Utahiin, kun hän oli kuusivuotias. Hän asui Murrayssa, Utahissa, missä hän kävi Murrayn lukiota.


title: David Archuleta

text: Achuleta aloitti laulamisen kuusivuotiaana ja alkoi esiintyä julkisesti kymmenvuotiaana, kun hän osallistui Utahin laulukilpailuun laulamalla Dolly Partonin "I Will Always Love You". Hänet otettiin vastaan suurilla suosionosoituksilla, ja hän voitti kilpailun lastenosuuden. 12-vuotiaana hän voitti lasten osuuden Star Search -laulukilpailussa.


title: David Archuleta

text: David Archuleta kuuluu Myöhempien Aikojen Pyhien Jeesuksen Kristuksen Kirkkoon. Hän aloitti kaksivuotisen lähetystyön Etelä-Amerikassa keväällä 2012.


title: David Archuleta

text: Archuleta nousi tähdeksi American Idol -kilpailun kautta. Hän osallistui kilpailun seitsemännelle tuotantokaudelle vuonna 2008, vasta 16 -vuotiaana. Koelauluissa hän lauloi kappaleen "Waiting on the World to Change". Kilpailussa Archuleta lauloi pääosin balladeja, gospel- ja popmusiikkia. Pianoa Archuleta soitti kolmasti, laulujen "Crazy", "Another day in paradise" ja "Angels" esityksissään. Archuleta eteni kilpailussa aina finaaliin asti, yhdessä David Cookin kanssa.


title: David Archuleta

text: Finaalissa Archuleta esitti kappaleet "Imagine", "Don't Let the Sun Go Down on Me" sekä uuden laulun "In This Moment". Kilpailun tuomari Simon Cowell kertoi Archuletan laulaneen kaikki laulut mielestään paremmin kuin David Cook. Lisäksi hän kertoi Archuletan voittaneen David Cookin "tyrmäyksellä". Toinen tuomari Randy Jackson kertoi Archuletan olevan kauden paras laulaja. Archuletan kilpailijakin David Cook ajatteli Archuletan voittavan. Archuleta sijoittui kuitenkin toiseksi, keräten 44% katsojien antamista äänistä.


title: David Archuleta

text: Elokuussa 2008 Archuleta julkaisi ensimmäisen singlensä "Crush". Archuletan ensimmäinen albumi "David Archuleta" julkaistiin 11. marraskuuta 2008. Albumi debytoi toisena Billboard 200 -listalla. Albumia on myyty Yhdysvalloissa yli 750 000 kappaletta ja maailmanlaajuisesti lähes miljoona.


title: David Archuleta

text: Toisen albuminsa "Christmas from the Heart" Archuleta julkaisi lokakuussa 2009. Levy sisältää Archuletan laulamia versioita kuuluisista joululauluista.


title: David Archuleta

text: Lokakuussa 2010 Archuleta julkaisi kolmannen albuminsa "The Other Side of Down". Ensimmäinen single "Something 'Bout Love" julkaistiin 20. heinäkuuta 2010. Vaikka albumi sai kriitikoilta kahden edellisen albumin tapaan myönteisiä arvosteluja, se ei kuitenkaan menestynyt läheskään yhtä hyvin kuin Archuletan ensimmäinen albumi. "The Other Side of Down" -albumia myytiin avausviikolla vain 24 000 kappaletta. 7. tammikuuta 2011 mennessä albumia oli myyty 63 000 kappaletta.


title: David Archuleta

text: 26. maaliskuuta 2012 Archuleta julkaisi neljännen albuminsa "Forevermore" ainoastaan Filippiineillä. Albumi sisälsi uuden singlen "Forevermore".


title: David Archuleta

text: Archuleta ilmoitti julkaisevan uuden albumin "Begin" elokuussa 2012. Albumi tulee sisältämään Archuletan laulamia cover-kappaleita.


title: David Archuleta

text: Archuletan äiti on Hondurasista, ja suurin osa musiikista, jota hän kuunteli pienenä, oli latinovaikutteista. Hän myös katseli äitinsä ja sisariensa esiintymisiä. David kuunteli myös jazzmusiikkia isänsä levyiltä, kuten myös gospel-, pop- ja rockmusiikkia sekä henkevää/tunteikasta musiikkia. Archuleta on kertonut isänsä olleen jazzmuusikko.


title: David Archuleta

text: Hän on nimennyt omasta mielestään parhaiksi popartisteiksi Natasha Bedingfieldin, Natalie Colen, Céline Dionin, Mariah Careyn, Michael Jacksonin, Stevie Wonderin, Bryan Adamsin, Kirk Franklinin ja Robbie Williamsin.


title: Joe Meriweather

text: Joe C. Meriweather (26. lokakuuta 1953 Phenix City, Alabama – 13. lokakuuta 2013 Columbus, Georgia) oli yhdysvaltalainen koripalloilija. Hän pelasi Southern Illinois Universityn jälkeen NBA-tasolla vuosina 1975–1985. Hänen seuroinaan olivat Houston Rockets, Atlanta Hawks, New Orleans Jazz, New York Knicks ja Kansas City Kings.


title: Joe Meriweather

text: Meriweather kuului Yhdysvaltain maajoukkueeseen, joka vuonna 1974 voitti Gene Bartowin valmentamana pronssia koripallon maailmanmestaruuskilpailuissa. Hän oli ammattilaispelaajana myös Euroopassa. Peliuransa jälkeen hän ryhtyi valmentamaan.


title: Petri Ahonen

text: Petri Ahonen (s. 7. tammikuuta 1971) on suomalainen näyttelijä ja tanssija. Näyttelijänä hän on tullut tutuksi "Laura"-sarjan Lauri Merimaana sekä "Salatut elämät" -sarjan Ari-Pekka ”AP” Isolana. Lisäksi hänet on nähty "Maria Kallio" -sarjan muutamassa jaksossa. Hän on tanssijana Scandinavian Hunksissa, jossa hän käyttää taiteilijanimeä ”Mauno”.


title: Petri Ahonen

text: Ahonen on naimisissa High Heels -tanssikoulun toimitusjohtajan ja tanssinopettajan Linda Ahosen kanssa. Parilla on kaksi lasta, Fiona ja Romeo. He asuvat Helsingissä. Ahonen on kotoisin Kotkasta.


title: Elin Såger

text: Elin Såger (30. kesäkuuta 1614 Turku–14. elokuuta 1669 Turku) oli suomalainen talouselämän vaikuttaja 1600-luvulla.


title: Elin Såger

text: Elin Johanintytär Såger syntyi Turussa Aurajoen itärannan talossa, joka sijaitsee nykyisen Aboa Vetus & Ars Nova -museon alueella. Hänen isänsä Johan Såger (kuoli 1632), alkujaan Sager, oli varakas kauppias, joka oli tullut Turkuun 1590-luvulla Saksan Holsteinin läntisestä maakunnasta Dithmarschenista. Johan Såger jäi leskeksi 1610 ja avioitui uudelleen Elin Plagmanin kanssa, jonka isä Peter Plagman oli Turun vaikutusvaltaisimpia miehiä ja myöhemmin Turun pormestari. Elin Såger oli vanhin lapsi vanhempiensa neljästä yhteisestä lapsesta.


title: Elin Såger

text: Elin Såger avioitui vuonna 1631 kauppias Peter Thorwösten kanssa. Thorwöste hankki omistukseensa Anskun ja Mustion rautaruukit 1647 ja perusti Fiskarsin ruukin 1649. Thorwösten kuoltua vuonna 1659 Elin-rouva ryhtyi johtamaan ruukkeja ja häntä ruvettiin nimittämään patrunessaksi. Hän johti myös suvun Turun kauppahuonetta. Hänen tarmokkuutensa ansiosta kaikki ruukit saivat helpotuksia verotuksessa ja muitakin etuja kruunun taholta, ja Peter Thorwösten ottama suuri ulkomainen velka saatiin hoidettua.


title: Elin Såger

text: Elin Såger selvisi myös monista muista vaikeuksista. Perheen omaisuus tuhoutui tulipalossa Turussa 1656, Mustion ruukissa oli tulipalot 1664 ja 1665, ja Fiskarsin ruukin nippuvasara tuhoutui noin vuonna 1660. Lisäksi hänen omistamansa laiva upposi 1668.


title: Elin Såger

text: Suomen taloushistorian kannalta katsoen Elin Såger on ollut Suomen vaikutusvaltaisimpia naisia.


title: Elin Såger

text: Elin Sågerille ja Peter Thorwöstelle syntyi kymmenen lasta, joista kaksi kuoli aivan pienenä. Neljä poikaa kohosi merkittäviin asemiin: kauppias ja valtiopäivämies Hermann Thorwöste (noin 1635–1685 tai 1686) sekä Fiskarsin patruunat Jakob Thorwöste (kuoli 1671), Petter Thorwöste (noin 1640-1703) ja Johan Thorwöste (noin 1636-kuoli 1712). Neljä tytärtä miehineen kohosivat myös merkittäviin asemiin Suomessa.


title: Elin Såger

text: Elin Såger haudattiin Turun tuomiokirkkoon miehensä viereen 15. tammikuuta 1670.


title: Gene Bartow

text: Gene Bartow (18. elokuuta 1930 – 3. tammikuuta 2012) oli yhdysvaltalainen koripallovalmentaja. Hän loi pitkän yliopistouran, johon mahtuivat työrupeamat Keski-Missourin, Valparaison, Memphisin, Illinoisin, Kalifornian (Los Angeles) ja Alabaman (Birmingham) yliopistoissa. Hän valmensi myös miesten maajoukkuetta, joka voitti vuonna 1974 maailmanmestaruuskilpailuissa pronssia.


title: Gene Bartow

text: Bartow'n poika Murry Bartow on isänsä esimerkkiä seuraten ryhtynyt koripallovalmentajaksi.


title: Pro Evolution Soccer 2

text: Pro Evolution Soccer 2 (Japanissa "Winning Eleven 6" ja Yhdysvalloissa "World Soccer Winning Eleven 6") on Konamin luoman "Pro Evolution Soccer" -pelisarjan toinen osa. Peli julkaistiin vuonna 2002 PlayStationille, PlayStation 2:lle ja Nintendo GameCubelle.


title: Edéa

text: Edéa on kaupunki Kamerunin eteläosassa, Sanaga-joen varrella Vuonna 2004 siellä oli noin 122 300 asukasta. Kaupungissa tuotetaan alumiinia ja terästä, ja sen läheltä louhitaan bauksiittia. Siellä on myös vesivoimala ja paperi- ja sahateollisuutta.


title: Juho Aitamurto

text: Juho Aitamurto (14. maaliskuuta 1864 Utajärvi – 12. joulukuuta 1939 Utajärvi) oli yksi Aitamurron veljessarjan suurhiihtäjistä.


title: Juho Aitamurto

text: Juho Aitamurron hiihtävät veljet olivat Aapo Aitamurto ja Antti Aitamurto (1878–1925). Juho Aitamurto oli hiihtouransa jälkeen teurastaja ja postinkuljettaja Utajärven Murronkylässä. Talvisin hän teki postimatkat hiihtäen. Tarinan mukaan hän aina laittoi mäystinsuksensa postitoimistoon mennessään valmiiksi paluumatkaa varten. Kerran pojat käänsivät tahallaan sukset väärin päin ja heikkonäköinen Aitamurto lähti paluumatkalle kannat edellä, murahdellen: ”Karraa mitä karraat, mutta Murtoon mennään.”


title: Juho Aitamurto

text: Kerran Aitamurto oli kutsuttu kunniavieraaksi Oulun hiihtojen 50-vuotisjuhlaan ja kävi palatessa Rotosen kaupassa Utajärvellä, näyttäen saamaansa kirjaa. Kansisivulla oli omistuskirjoitus ”Nuoruuteni suurelle urheiluidolille Juho Aitamurrolle”, jonka akateemikko V. A. Koskenniemi oli allekirjoittanut. Vuoden 1895 Oulun hiihtojen kuninkaiden Aitamurron ja Juho Ritolan kunniaksi hän oli laatinut jo aikoinaan seuraavan runon: ”Nyt vähitellen, kukin suunnaltansa; jo saapui päivän sankarit. He oli otteluhun valmiit; ja kukin yhtä varma voitostaan. Tuolt tuli Ritola ja Aitamäki; van ensi palkintoja kummallakin. Jo ympär Ritolan ja Aitamäen; nyt kokoutuvan muunkin hiihtoväen; jo nähtiin suksillansa keinutellen; ja tamineita lähtöön valmistellen.”


title: Juho Aitamurto

text: Aitamurto menehtyi postinhakumatkalla, hiihtäessään. Huonokuuloisena hän jäi junan alle Utajärven asemalla 12. joulukuuta 1939.


title: Juho Aitamurto

text: Aitamurto aloitti kilpauran 26-vuotiaana vuonna 1890, jolloin ilmeisesti pidettiin ensimmäiset hiihtokilpailut Utajärvellä. Harjoittelun vuoksi hän usein hiihti Utajärven Murronkylästä Muhoksen Muhosperän kautta Ouluun, matka on noin 70 kilometriä yhteen suuntaan.


title: Juho Aitamurto

text: Aitamurron varsinaiset ensimmäiset suuret kilpailut olivat samana vuonna järjestetyt Oulun hiihtokisat, joissa hän sijoittui vasta 10. sijalle. Seuraavana vuonna vastaavissa kisoissa hän hiihti Juho Ritolan kannoilla ja sijoittui neljänneksi. Vuodesta 1892 alkaen Aitamurto ei keskeyttänyt yhtään kilpailua eikä koskaan jäänyt ilman palkintoa, tuolloin hän voitti Oulun Hiihdot -kilpailun päämatkan 30 kilometriä ajalla 2.46.12. Ritola ja Juho Räihä eivät kilpailuun ehtineet Tukholman kisoista. Aitamurron monista kisoista mieluisin lienee ollut vuoden 1895 Helsingin hiihtojen 60 kilometriä, jossa maan parhaat hiihtäjät tavoittelivat 200 markan suurpalkintoa. Helsingistä Utajärvelle palatessaan Aitamurto pysähtyi Tampereella, jossa hiihti 30 kilometriä ja voitti 100 markan palkinnon. Kilpailu-uransa aikaan Aitamurto asui usean vuoden ajan Helsingissä, jossa työskenteli Brandtin suksiliikkeessä. Kilpailemisen hän lopetti 33-vuotiaana.


title: Litham

text: Litham eli tagelmust on tuaregien käyttämä päähine. Se on noin kolmen metrin pituinen ja puolisen metriä leveä indigonsininen kangas. Se kiedotaan pään ympäri kuin turbaani, mutta loppupää kiedotaan peittämään kasvojen alaosa niin, että vain silmät ja nenän yläosa jäävät näkymiin.


title: Litham

text: Lithamia pitävät vain aikuiset tuaregimiehet. He eivät riisu sitä julkisesti koskaan; jopa ruoka ja juomakin työnnetään suuhun lithamin reunan alitse. Jos päähine pitää sitoa uudelleen, se tehdään teltan pimeimmässä nurkassa niin, ettei kukaan näe kasvoja.


title: Litham

text: Lithamin käyttöoikeus on aikuisuuteen astumisen merkki nuorelle tuaregipojalle.


title: Litham

text: Käytännön merkitys on se, että lithamin kasvo-osa estää hiekan pääsyn suuhun ja hengityselimiin. Uskomus on, että se suojaa myös pahoilta hengiltä.


title: Michael Eneramo

text: Michael Eneramo (s. 26. marraskuuta 1985 Kaduna) on nigerialainen jalkapalloilija. Hyökkääjänä pelaava Eneramo edustaa Turkin Superliigassa Sivassporia.


title: Michael Eneramo

text: Eneramo pelasi kotimaansa Lobi Starsissa, josta hän siirtyi Algeriaan. Hän pelasi USM Algerissa puolitoistakautta siirryttyään kesken kauden 2005-2006 Tunisiaan Espéranceen viiden vuoden sopimuksella.